Kevredad kevelourel strollel e deur - Wikipedia\nKevredad kevelourel strollel e deur\nAr c'hevredad kevelourel strollel e deur (KKSD - SCIC e galleg) a zo ur seurt kevelouri krouet e 2002 e Bro-C'hall. E fal a zo produiñ madoù ha servijoù a c'hell kejañ gant ezhommoù sokial ha strollel. Hervez an displegadennoù roet gant ar gouarnamant hag e vinistr, Guy Hascoët, sekretour-stad evit an armerzh kengred e tlee ar c'hevelourioù-se bezañ etre ar c'hevredad kenwerzhel rik a zo rediet dasparzhañ darn e gounidoù d'e berc'henned hag ar c'hevarzhe ne c'hell ket reiñ arc'hant d'e verourien (a c'hellont bezañ gopret koulskoude). Bez e c'heller termenañ ar C'hKSD evel ur c'hevredad kenwerzhel hep m'eo e bal dastum arc'hant.\nRet eo menegiñ eo seurt embregerezhioù ar c'hevarzheoù ken n'eus ket kalz a ziforc'h gant ar c'hevredadoù, nemet e-keñver an arc'hant roet d'ar berc'henned.\nEn ur gevelouri, pep a ezel, hiniennel pe person moral a zo ur c'heveler.\n1 Palioù sokial\n2 Framm gwiraouel\n3 Mont-en-dro diabarzh\n4 Arc'hantadur ar C'hKSD\n5 Embregerezhioù heñvel-tost o falioù er broioù all\nPalioù sokial[kemmañ | kemmañ ar vammenn]\nHervez al lezenn 2002 e tlee ar C'hKSD seveniñ ezhommoù war an dachenn sokial. Meneget eo bet an mankoù a zo e-keñver servijoù roet d'an dud war-eeun (harp pleustrek d'an dud namm pe gozh, bitellerezh, liorzherezh...) pa weler n'eus ket anezho war un tiriad bennak.\nRet eo d'an danvez kevelouri goulenn ur grataad da brefed departamant ar sez ha ne dalvez nemet evit pemp bloavezh. Evit bezañ renevezet e tlee ar gevelouri paseal ebiou d'ar c'hontroll a vez graet er c'hevelourioù, ar gwiriaduriezh kevelourel.\nDiwar ar c'helc'h-lizher kaset d'ar brefeded (Ebrel 2002) e komprener n'eo ket re strizh termenadur an ezhommoù sokial da seveniñ. E-touez ar c'hantad KKSD krouet e-doug ar bloavezhioù kentañ ez eus embregerezhioù evit sevel tiez, evit pleustriñ sportoù, evit ar sevenadur (embannerezh, arvestoù), evit produiñ an energiezh ha stalioù-kenwerzh ivezh.\nFramm gwiraouel[kemmañ | kemmañ ar vammenn]\nDaoust dezhañ bezañ liammet gant luskad ar c'hevredadoù gevelouri produiñ (KGP - SCOP e galleg), n'eo ket SCOPoù ar C'hKSDioù.\nPe ur c'hevarzhe pe ur c'hevredad a c'hell mont da vezañ ur C'hKSD hep ma vo ezhomm sevel ur personelezh moral nevez. Pep emglev publik, pep kevrad ha pep yalc'had a c'hell bezañ kendalc'het.\nRet eo dibab etre statud ar SA (7 keveler d'an nebeutañ) hag hini ar SARL (etre 3 ha 100 keveler)\nUn dibarelezh a zo d'ar C'hKSD : al lieskevelerezh pa ez ret dastum 3 seurt kevelerien, ar c'hopridi, an arvalien hag ur strollegezh bennak d'an nebeutañ. Ar strollegezh a c'hell bezañ ur strollad tud a youl vat pe ur c'hevarzhe pe ur c'hevredad pe ur strollegezh publik.\nPa n'eo ket ret kaout ur strollegezh publik e-touez ar gevelerien eo bet klasket reiñ abegoù d'ar strollegezhioù publik evit fiziañ kefridioù diouzh o grad.\nPosupl eo d'ur strollegezh publik, hag hi kevelerez prenañ madoù ha servijoù ha pa vefe de ur galv kinnigoù publik. Ma plij dezhi e c'heller bezañ kevelerez ha reiñ yalc'hadoù ouzhpenn\nMont-en-dro diabarzh[kemmañ | kemmañ ar vammenn]\nHervez reolenn ar c'hevelourioù en deus pep keveler ur vouezh hepken distag diouzh an arc'hant en deus degaset (lodennoù sokial, yalc'hadoù ha donezonoù). Koulskoude e c'heller deskrivañ er statudoù kengorioù votiñ. Ne c'hell ket ur c'hengor votiñ kaout muioc'h eget 40% ar pouez. Etre 3 ha 10 kengor votiñ a zo aotreet. Dilennet e vez ar rener-meur (merour evit ur SARL, prezidant ar kuzul-merañ evit ur SA) gant ar gevelerien.\nArc'hantadur ar C'hKSD[kemmañ | kemmañ ar vammenn]\nKevala ennañ al lodennoù sokial mui ar miradoù dilodennapl (57,5% ar gounid bloaz rik ha ne vezont ket mui lakaet er jeu evit azez telloù war ar c'hevredadoù)\nAmprestoù digant ar bankoù. Bez ez eus ur reizhiad arc'hantaouiñ evit ar c'hevelourioù hag ivez FCPoù kengred\nYalc'hadoù ha donezonoù\nEmbregerezhioù heñvel-tost o falioù er broioù all[kemmañ | kemmañ ar vammenn]\nEr broioù zo ez eus embregerezhioù a zo sokial o falioù. Ar charities, da skouer, e Breizh-Veur hag er C'hanada hag er Stadoù-Unanet.\nAdtapet diwar « https://br.wikipedia.org/w/index.php?title=Kevredad_kevelourel_strollel_e_deur&oldid=1926476 »\nStumm gwiraouel an embregerezhioù\nKemmoù diwezhañ degaset d'ar bajenn-mañ d'an 2 Gen 2022, da 16:44.


369 ann. (2019)\nMelestradurezh: krouet e voe ar gumun e 1790 ; gant al lezenn eus an 23 a viz Eost 1790 e voe lakaet e kanton Prizieg; e Bann ar Faoued e oa; dilamet e voe kanton Prizieg gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e voe Sant-Tudal en Arondisamant Pondi bet krouet e 1800 hag e Kanton ar Gemene bet brasaet e 1801.\nKrouet e voe kumun Ar C'hroesti d'an 29 a viz Du 1903 diwar ul lodenn eus kumun Sant-Tudal.\n52 waz eus ar gumun a gollas o buhez abalamour d'ar brezel, d.l.e. 6,11 % eus he foblañs e 1911.\nRepuidi-brezel: d'an 10 a viz Even 1940 e oa 58 repuad e Sant-Tudal.\nD'an 3 a viz Mae 1944 e voe tapet 500 Lur en ti-post gant tud eus ar Rezistañs.\nMervel a reas 12 den ag ar gumun abalamour d'ar brezel.\nChapel Sant Wenn, 1540, bet devet razh e miz Genver 2006 hag adsavet e 2006-2008..\n↑ 5,0 ha5,1 memorialgenweb – Monumant ar re varv\nAdtapet diwar « https://br.wikipedia.org/w/index.php?title=Sant-Tudal&oldid=1972901 »


Emaoc'h o klask profañ un bravig bennak d'ur plac'h pe d'ur paotr ? Talvoudus e vo alioù fur Dominique Fily, e penn ar stal Lili Dour e Landerne.\nDominique Fili , mestrez ar stal LiliDour . - Jañ Luk Bergot\nUr stal bravigoù ha dilhadoù evit ar merc’hed eo hini Dominique Fily, e-penn « Lili Dour » e Landerne, abaoe 7 vloaz 'zo. Un aergelc’h barzhonius ha faltazius a zo eno, a-drugarez da oberennouigoù artizanel savet e Breizh koulz hag o tont eus ar bed a-bezh. Gellet a reer prenañ ivez eno skerboù, gourizoù, seier ha c’hoazh boestoù te ha gwezennouigoù bravigoù… Baradoz ar merc’hed a falvez dezho en em ginklañ en un doare dic’hortoz.\nBet luskerez abadennnoù kizidikaat war ar brezhoneg evit ar re vihan tout e-pad 19 vloaz e Lesneven oa bet Dominique. Savet c'hoant ganti cheñch micher. Ober un dra all penn da benn. Koulskoude he doa touet ne 'z afe biken da goñversañtez p'edo krennardez. He zud oa o talc'her ur stal vouloñjerezh e Kerlouan. D'ar poent-se, kaout a rae da Zominique oa re labourus ar vuhez koñversant. Cheñchet he deus penn d'ar vazh abaoe. Deoc'h d'ar c'houzout brezhonegerezed ha brezhonegerien e plij kenañ da vestrez Lili Dour mont e brezhoneg gant he fratikoù.\nPennad kaoz gant Dominique Fili\n« Lili Dour » 3 Plasenn ar "Quatre Pompes" e Landerne.\nBien-être - SantéEN BRETON | Lagad ar web\nÉconomie - SocialWarc'hoazh 'tigoro ar mirdioù. Nec'het eo an hentcherien sevenadurel .


Emgann Kergidu/Pennad 14 - Wikimammenn\nEmgann Kergidu/Pennad 14\nSalaun / Derrien, 1902 (p. 143-152)\n◄ An tenna d'ar zort e Plabennec hag e Kastel Kergidu Epad an emgann ►\nEvidomp-ni a ieaz betek Kroaz-Kombot, dirak hent braz Plouescat. Eno e chommchomp a-za, ha di e teuaz d’hor c’haout ar re o doa tec’het euz a gear dre an hentchou-all. Evit beza kollet e Kastel, n’oamp ket digalounekeat, pell ac’hano. En em glevet a rechomp da gas kelou d’an oll barresiou a dro-var-dro euz ar pez a ioa c’hoarvezet, ha da lavaret d’ar goazek iaouank dont, antronoz vintin da zivezata, d’hor c’haout var dro bourg Plougouloum, el leac’h m’oamp mennet da jomm da loja. Lavaret oue d’ezho ive digas gantho fuziliou, freier, eskennou-prad ha kement tra a c’helle terri ho fenn ouc’h ar republikaned. Sonj hor boa d’en em renka epad an deiz ha da vont d’abardaez e kear Gastel var Ganclaux hag he zoudardet. Goude beza kaset hor c’hanaded enn ho hent, ez echomp da vourk Plougouloum hag e tro-var-dro da glask eun tamm boed hag eur guchenn golo, rak anat oa d’eomp n’oat ket evit rei gueleou da gement-all a dud. Lavaret d’ehoc’h e ouemp digemeret mad e kement leac’h ma’z eamp, ne ket red ; anaout a rit Plougouloumiz. E kement ti ma’z eamp, e veze roet d’eomp ar pez a ioa a vella, hag ar re goz zoken ne felle ket d’ezho mont d’ho guele ; guelloc’h e kavent ho rei d’eomp ha mont ho-unan var ar c’holo. An Aoutrou de Kerbalanek epken ne deaz e guele ebed. Kemeret a reaz eul loan, hag, epad an noz, edo var vale, o vont du-man ha du-hont, da velet hiniennou ac’hanomp en doa lakeat var an hentchou, varzu Kastel, da zigas kelou d’ezhan e ken-kaz ma viche, araok an deiz, deuet Canclaux var hor lerc’h.\nCanclaux a jommaz sioul e Kastel. Tud hor bro-ni avad ne chommchont ket er gear. Ker buan ha m’oa lavaret d’ezho mennoz an Aoutrou de Kerbalanek, pep hini a grogaz enn he fuzil. Ar re n’o d’oa ket, a deue gantho freier-houarn, eskennou-prad ha filc’hier. Mez ar falc’h n’oa ket lezet evel ma vez pa’z eer da falc’had ar foenn d’ar foennok ; troet oa he lagaden d’ezhi, hag evelse ec’h en em gave al lammenn a eeun gand an troad ; hevel oa ouc’h eun eskenn-brad, nemed m’oa hirroc’h ha pounneroc’h. N’oa ket hanter-noz pa en em gavaz ganeomp paotred Cleder, Sibiril ha Plouenan. Pell araok m’oa deiz ec’h en em gavaz paotred Plouescat, Guinevez, Lanhouarne, Guiniventer, Guitevede, Plouvorn, hag enn eur ger, an oll goazed en oad euz ar parresiou-all a dro-var-dro.\nAbred dioc’h ar mintin edomp var zao, hag an Aoutrou de Kerbalanek a ioa ouc’h hor renka hag o lakaat mistri e penn peb banden. Ian Kerangueven, euz a vereuri Kerouzere, a ioa e penn Clederiz, Sibirilliz ha Plougouloumiz ; Paol Inisan, a Lanzeon, a ioa e penn Plouescadiz, Guineveziz, Lanhouarniz hag ar re a ioa deuet euz a gostez Pagan ; Per Prigent, a Vitevede, a ioa e penn tud he barrez ha kals re-all euz ar parresiou-all a dro-var-dro. An Aoutrou de Kerbalanek a ioa mestr var an oll ; outhan e ranke peb hini senti ; d’ezhan oa kas ac’hanomp el leac’h m’en diviche c’hoant, el leac’h ma viche izomm. Edot ive ’ta oc’h en em renka er c’hiz-ze, pa deuaz unan euz ar re a ioa lezet da daoler evez e Kroaz-Kombot, da lavaret d’eomp oa deuet Canclaux hag he zoudardet er meaz euz a Gastel gant ho c’hanoliou. Anat oa ez oant erru varnomp, mez dre be hent ? Dre hent Plouescat pe dre hent Berven ? Kaset e oue tud da velet. Epad m’edont oc’h ober ho zro, an Aoutrou de Kerbalanek a beur-achue da renka he dud, a gomze outho, a domme ho c’haloun d’ezho en eur ziskleria ec’h en em gannent evit ho Doue, evit ho bro hag evit ho Roue. Diskouez a rea ive da bep hini petra en doa da ober. Var dro nav heur-hanter e tistroaz hon tud enn dro da lavaret d’eomp ez ea Canclaux varzu Berven. O klevet an dra-ze, an Aoutrou de Kerbalanek a velaz gand eun taol lagad petra en doa da ober. Kas a reaz ugent ac’hanomp, ha fuziliou mad ganeomp, da guzet adren ar c’hleuziou, e sao Milin-ar-Stank, e tu Berven. Gourc’hemenn mad a reaz d’eomp ober peder bandenn, pemp e pep hini, ha lakaat d’an nebeuta kant paz etre pep bandenn. Pa deuche ar zoudarded azindan tenn d’eomp, e tliemp tenna hor pemp enn eun taol, ha, mar teuchet var hor lerc’h, tec’het dioc’htu ha dont enn eur park pe enn eur goaremm-all, atao o tont varzu Berven. Ma ne deuche den var hor lerc’h, n’hor boa nemet karga adarre ha tenna a-nevez pa gafchemp ar zoudarded e bek hor fuzil. Pep bandenn a dlie ober evelse.\nMont a rechomp enn hent ; en em guzet a rechomp enn eur goaremm lann azioc’h kanol Milin-ar-Stank. Edomp eno eur pennad a ioa, ha ne deue den dre an hent. Mennet oamp dija da zizenti ouc’h an Aoutrou de Kerbalanek ha da vont enn tu-all d’an dour, pa velchomp enn neac’h d’an diskenn, eur zoudard var loan. Chomm a reaz a-za eur pennad da zellet enn dro d’ezhan a gleiz hag a zeou, ha goude-ze ez eaz var he c’hiz. Neuze e klefchomp eun trouz, evel kroz ar gurun pa vez pell ; kredi a reamp zoken e krene an douar. Ar c’hanoliou eo a rea an trouz-se. Emaint erru, a lavaremp an eil d’egile ! Hag, evit guir, abarz nemeur e velchomp daouzek pe bemzek soudard var loan o tont araok. Diskenn a rechont betek ar pount, hag e chommchont a-za, nemet unan a en em zistagaz adarre diouc’h ar re-all hag a deuaz betek var eeun d’eomp-ni, ar pemp kenta. Mennet oamp da denna varnhan ; me a gave guelloc’h gedal, hag a lavaraz goustadik d’ar re-all :\n— Gortozomp, paotred. Anat eo d’eomp eman heman oc’h ober aman ar pez en deuz great du-hont, enn tu-all, d’an neac’h, o sellet ha ne velo den, ha goude-ze e teuio he gamaraded ganthan betek aman. Pa vezint deuet-oll betek enn-omp, ni a skoio hor pemp enn eun taol hag ho diskaro d’an douar.\nVa c’hamaraded a zentaz ouzign, hag, e guirionez, ar pez am boa sonjet a c’hoarvezaz. Ar zoudard a zistroaz da gaout he dud, hag ho femzek e teuchont araok. Edont var eeun d’eomp pa roaz dign Per Kemener eun taol ilin en eur lavaret :\n— Sellit du-hont ’ta, Ian ! Trei a riz va fenn, hag e veliz an hent braz enn neac’h ar zao goloet a dud.\n— N’euz forz, a leverchon da Ber, evit ar re-man a rankomp da gas d’ar bed-all ; goude-ze e teuio tro ar re-hont.\nN’oamp ket bet pell evit lavaret ar c’homzou-ze ; evelato hor boa roet amzer d’ar pemzek soudard da vont dreistomp. N’oant ket eat re hirr, ha me lavaret :\n— Tan, paotred !\nHor pemp tenn a grozaz, ha ker buan e klefchomp pemp tenn-all laosket gand hor pemp kamarad a ioa huelloc’h d’an neac’h ; etrezomp edo ar zoudarded. Daou zen hag eul loan a jommaz var an hent braz ; eun all a ioa a ispill ouc’h he varc’h, eun troad d’ezhan er stleuk hag he benn o ruilla hag lammet var an douar divar an eil mean var egile. Ar re a ioa chommet e buez a zistroaz d’an daou-lamm varzu ho c’hamaraded.\nNeuze e velchomp kabal e touez ar zoudarded a ioa chommet d’an neac’h. Dont a rechont d’ar red d’an traon, lod var loan, lod-all var droad. Guelet a reamp n’oamp ket evit herzel, hon ugent, ouc’h kement-all a dud. Senti a rechomp ouc’h gourc’hemennou an Aoutrou de Kerbalanek, dont a rechomp var hor c’hiz, oc’h en em guzet adren ar c’hleuziou ; ha, savet d’an neac’h, etre Milin-ar-Stank ha Kroaz-Mean, e chommchomp adarre da c’hedal paotred ar republik. N’hor boa ket a aoun ; fouge a ioa ennomp o veza diskaret soudarded da Ganclaux.\nBreman evelato eo diesoc’h d’eomp ho zizout rak ne deuont nemed a vandennou braz, ha n’oamp ket, hon ugent, evit gedal kement-all a dud. Evelkent, araok unnek heur, hor boa diskaret d’an nebeuta eun all c’hoaz, rak chommet oa var an hent. Me gred hor boa ive tizet meur a hini.\nEuz a Blougouloum e veze klevet an tennou, gouzout a reat ive ’ta edomp e krok gand soudarded Canclaux. An Aoutrou de Kerbalanek a velaz, enn eun taol lagad, petra en doa da ober. Kas a reaz he dud da guzet adren Kervrenn, Keinigou ha Kreac’h-Moiek, ha divar an hent braz, den n’ho guele. Lod-all a ioa e Tosen-Fantik.\nNi a gendalc’he da zont var hor c’hiz dre ma teue beac’h varnomp, hervez m’oa gourc’hemennet d’eomp. P’en em gafchomp dirak Tosen-Fantik, e kafchomp eno Paol Inisan, hag a lavaraz d’eomp :\n— Aman, goazed, e rankomp chomm, hag aman e rankomp derc’hel penn, epad eun hanter-heur d’an nebeuta, oc’h Canclaux hag oc’h he zoudarded. An Aoutrou de Kerbalanek en deuz her lavaret dign, ha red eo senti.\nChomm a rechomp a za da c’hedal. Canclaux ne zaleaz ket d’en em gaout. Me her lavar d’ehoc’h, an tennou a iea hag a deue, ne ket dioc’h kount. Ni ne dosteamp ket re, ha Canclaux ne grede ket ken nebeut dont re vuan varnomp. Guelet a rea oa e Tosen-Fantik tud ha n’o diche ket lezet anezhan da dremenn. Trei a reaz divar an hent braz gand eul loden euz he dud, evit mont abiou Begavel, da vaner Kergidu. Ac’hano en doa c’hoant skei varnomp a gostez, epad ma viche al loden-all euz he dud o skei varnomp dre an hent braz. Tenna a reaz ive ugent pe dregont tenn kanol, mez ne reant ket a zrouk d’eomp ; mont a rea an tennou dreist hor penn da skei er zao, varzu Berven, enn tu-all d’an dour.\nO lakaat he dud el leac’h m’en doa ho lakeat, an Aoutrou de Kerbalanek en doa he sonj. Epad m’edomp-ni e Tosen-Fantik oc’h en em ganna ouc’h Canclaux, eun daou-ugent den bennag a ziskennaz var an hent braz, d’an traon, hag a freuzaz pount Kergidu. Eur veach ar pount freuzet, den ne c’helle mont euz an eil tu d’egile euz ar ster, rak re ledan eo da lammet dreist, ha re zoun an dour d’he zreuzi var an troad.\nPa oue freuzet ar pount e oue lavaret d’eomp-ni ober an neuz da ziskenn d’an traon, evel pa hor biche c’hoant da dec’het. Ober a rechomp ar pez a oue lavaret deomp, ha Canclaux hag he zoudarded a deuaz var hor lerc’h ; kaout a rea d’ezho n’oa ken nemed hon drailla da ober. Ne ket an dra-ze a c’hoarvezaz. Ar re euz hon tud-ni a ioa kuzet adren Kervrenn ha Keinigou, a dreuzaz, lod anezho, an hent braz evit mont da Loklouer ha da Benn-an-Traon. Er c’hiz-se oa trouc’het hent Kastel ouc’h Canclaux, n’oa ken evit dont var he c’hiz ; n’oa ket evit mont araok ken nebeut, rak freuzet oa ar pount. Kelc’het eo ’ta Canclaux ganeomp ; red eo d’he dud beza lazet ganeomp-ni, pe beza beuzet gand dour ar ster. Canclaux ne zaleaz ket da velet oa lakeat er zac’h gand an Aoutrou de Kerbalanek ; anaout a rea he vicher. Abalamour da-ze e c’hourc’hemennaz d’he zoudarded kas achanomp kuit euz a Dosen-Fantik. Eno en doa c’hoant da lakaat he ganoliou evit gellout, ac’hano, tenna varnomp a bep tu, varzu Begavel ha Penn-an-Traon, kerkouls ha varzu Kreac’h-Moiek, Keinigou ha Kervrenn. Evit se e roaz urz d’he zoudarded da zont varnomp, evel enn derc’hent e Kastel, ho baionnettez e bek ho fuziliou. Mez ni hor boa desket eun tamm ho micher. El leac’h tec’het, p’ho guelaz o trei varzu ennomp, an Aoutrou de Kerbalanek a griaz a-bouez he benn :\n— Var zao hag araok, paotred Breiz ! A benn herr var an dispac’herien ! Skoit gand ho freier ha gand ho filcher starta ma c’helfot ! Evit ho Toue, evit ho pro hag evit ho Roue eo ec’h en em gannit. Kaloun ie ’ta, paotred Breiz, ha dao d’ezho !\nAr c’homzou-ze a lakeaz ar goad da virvi enn hor goazied ; el leac’h trei kein e teuchomp d’ar red var ar zoudarded. Ar re ho doa fuziliou a denne hag a ziskare pep taol ho den ; ar re n’o doa nemed freier, eskennou-prad pe filc’her, a lamme var ar zitoianed. E neb leac’h ne oue biskoaz en em gannet gand muioc’h a ioul. Ne glevet a bep tu nemed ar c’homzou-man : « Dao atao varnezho... Beac’h d’an dud fall ha dizakret... Dalc’h mad ’ta, Ian... Toulgof anezhan ’ta, Perr... Torr he benn outhan ’ta, Herve... Ne velet nemed skei a gleiz hag a zeou, ha skrijuz oa guelet hiniennou o rankout lakaat ho zroad var gorre ar zoudard mac’hagnet evit tenna he forc’h pe he falc’h er meaz euz he gorf. Kriz oa kement-se, mez ar c’henta oa ar guella kaout ar benfek evit en em zifenn pe evit skei adarre. Ar re o doa eskennou-prad a skoe a dro-chouk hag a faoute penn eun den evel eun irvinenn. Soudarded ar republik a jomm mantret ha sebezet... N’int ket evit herzel ken, c’hoant o deuz da gemeret an teac’h ; mez, siouaz evit-ho ! n’int ket evit hen ober, rak kelc’het int ganeomp a bep tu. N’int ket evit mont varzu Berven, rak freuzet eo pount Kergidu ; n’int ket ken nebeut evit distrei da Gastel, rak ni a zo a bep tu d’an hent braz, adalek Tosen-Fantik betek Begavel, hag enn tu-all. Eun heur c’hoaz hag hini euz ar zoudarded ne jommo e buez evit mont da lavaret da Vrest, pe d’he vro, e peleac’h eo bet lazet ar zoudarded, he gen-vreudeur, ha Canclaux, he jeneral.\nGreat oa ’ta gand Canclaux hag he zoudarded, a gave d’eomp. Tec’het a rea atao enn hor raok ; diskenn en doa ranket da guzet adren maner Kergidu, el leac’h n’eo evit ober netra ken gand he ganoliou. N’eman ket tri c’hant paz ken dioc’h ar ster ; ez a da veza beuzet...\nMez enn eun taol e velchemp an hent braz, varzu Berven, leun a dud hag a deue buan d’an traon...\nPiou oa ar re-ze ?\nCanclaux n’oa ket bet sotoc’h eget omp-ni, da noz an tenna d’ar zort. Ni hor boa kaset kannaded da gemenn d’hor mignouned dont d’hor c’haout. Canclaux ive en doa kaset daou zoudard da Lesneven da lavaret d’ar Prat, a sturie ar gear-ze, dont dioc’h-tu gand he oll zoudarded da Gastel, rak eno e starde an traou. Canclaux a ioa ive ’ta var c’hed euz ar Prat ; hag ouc’hpenn m’en doa aoun rak omp-ni, ha ma kave guelloc’h en em ganna ganeomp var ar meaz eget e kear, abalamour m’en doa kanoliou, e teue d’hen diambrouk, gand aoun n’en diviche ket gellet he-unan harpa ouzomp.\nPa velaz Canclaux ar Prat enn tu-all d’ar ster, e tigasaz daou bez kanol euz a-dren maner Kergidu, hag ec’h en em lakeaz da denna varzu ennomp ; mez n’oa evit ober drouk ebed d’eomp, re zounn oa ar zao, ha ni a ioa var gorre. Mez ne ket evit ober drouk d’eomp eo e rea an dra-ze, evit diskouez d’ar Prat petra da ober oa. Heman en divinaz, rak ne zaleas ket da lakaat he ganoliou da skei varnomp. Neuze e ouemp goall lakeat. Ar Prat a skoe, dreist Canclaux, var Begavel, Tosen-Fantik, Kreac’h-Moiek hag er parkeier a dro-var-dro ; ne ehane da skei var an hent braz, pe e viche tud varnezhan pe ne viche ket.\nPetra a c’hellemp-ni da ober gand hor fuziliou a enep kanoliou hag a skoe a geit ? Kiza a rankchomp, rak, ma vichemp chommet el leac’h ma edomp, ar Prat n’en doa nemet tenna varnomp evel tenna d’ar guenn, pa’z eo guir n’oamp evit ober drouk ebet d’ezhan. Kerkent na ma velaz ar Prat ac’hanomp o tec’het, e tosteaz ouc’h pount Kergidu. Kirri a beder rod, kirri hirr kenan a ioa ganthan ; lammet a reaz ar c’hestel-karr divar ho roudou, ha, goude-ze, ho zaolaz azioc’h ar ganol ; hirr avoualac’h oant evit tizout an daou du. Goude beza great er c’hiz-se eur pount gant pevar garr, e lakeaz he zoudarded var droad da zont da gaout Canclaux. Kefestet mad oa bet Canclaux ganeomp araok, hag he zoudarded a ioa digalounekeat ; mez breman, p’euz en em gavet gant-ho tri mil pevar c’hant soudard-all, e sao kaloun d’ezho, hag oll e pignont a-unan, dre an hent braz, hag ar parkeier, betek Tosen-Fantik, Kreac’h-Moiek ha Begavel.\nNa dit ket da gredi, evelato, hor boa-ni troet kein enn eun taol evit guelet kement a dud o tont varnomp. Nann. Breman ne denner ken a dennou kanol hag e c’hellomp tostaat adarre ouc’h ar zoudardet. An Aoutrou de Kerbalanek, enn hor c’hreiz, a ziskoueze d’eomp penaoz en em ganna ma ne c’houiemp ket, hag eno, d’an neac’h, e parkeier Kervrenn, e oue eur c’hrok euz ar re starta.\nKals ac’hanomp a oue mac’hagnet ; me, evit va lod, am boa bet eun taol baionnettez em morzed. Hennez, avad, an hini en doa roet ar mestr-taol-ze dign, ne zaleaz ket da vont d’ar bed-all ; eur Roskoad iaouank em c’hichenn, a dorraz he benn outhan gant eun taol krok. Daoust da ze, va goad a rede puill, chaflika a rea em boutou dre ma valeen ; koulskoude ne rean van ebed, ne c’houien ket zoken oan tizet. An nep ne ket bet enn emgann ne c’hello biken koumpren petra eo an den paour e kreiz an tan, var an dachen. He zaoulagad a luc’h enn he benn evel daou gef tan, an eonenn a zo e korn he c’hinou, dizeac’h eo he vuzellou, he fronellou a zo digor hag a deu evel moged anezho, he dal a zo roufennet, he gorf a bez a gren gand he herder, dialanet eo, ha koulskoude ne ehan da reded ha da skei pa gaf he du ; kollet eo he benn hag he skiant ganthan. Lod a lavar eo c’houez ar poultr eo a ra kement-se. Koulskoude guechall, araok m’oa poultr, fuziliou ha kanoliou, ec’h en em gannet gand kement a gounar ha breman. Me gredfe kentoc’h e teufe, epad an emgann, an Aoutrou Doue da zilezer an den da heuill siou fall he galoun, da ober drouk d’ezhan he-unan ha da dud ne anavez ket zoken, abalamour ar brezel a zo unan euz he voaligner. N’euz forz, evidoun-me a gaf dign em boa kollet va fenn, n’emoa aoun rak netra, ne rean van a netra. Guelet a rean tud, hag a anavezen mad, astennet var an douar, mac’hagnet, hag ez ean abiou d’ezho evel pa ne vichent ket bet eno ; va c’haloun a ioa deuet da veza dir. N’em oa ken ioul nemed laza ha diskar soudarded muia ma c’hellchenn.\nKaer hor boa en em ganna a galoun, n’oamp ket evit herzel ouc’h ar zoudarded. Breman oant ouc’hpenn seiz mil den varnomp, hag en em ganna a c’houient ive guelloc’h eget omp-ni, red eo hen anzao. Senti a reamp evit guir, mez evelato kals o doa c’hoant da ober ho fenn ho-unan, hag er c’hiz-se ne vichent ket kavet, pa viche red, el leac’h m’oa izoum anezho. Ha neuze, breman eo savet ar c’hanoliou betek Keinigou, hag ac’hano e touarent ac’hanomp evel enn eur c’hoari. Kollet oamp, siouaz ! anat oa. Neuze an Aoutrou de Kerbalanek a lavaraz d’eomp :\n— Goazed a galoun oc’h, en em virit evit eur veach-all. Houman eo an abaden genta d’eomp gand ar republikaned, mez ne ket an diveza, pe Kerbalanek a varvo abarz nebeut. Evit miret da goueza etre daouarn hon enebourien, it pep hini d’he gear da c’hedal ma kemennign d’ehoc’h dont adarre d’am c’haout.\nSenti a rechomp : pep hini a droaz varzu he gear. Ar zoudarded ne gredent ket dont re vuan varnomp, rak gouzout a reant pe seurt digemer a gavent. Abalamour da ze e oue eaz avoualac’h d’eomp-oll tec’het dioc’h Kergidu en eur vont adreuz dre ar parkeier, hag oc’h en em guzet a-hed ar c’hleuziou.\nCanclaux ne zaleaz ket ken nebeut da vont kuit ha da zistrei da Gastel gant ar Prat, goude beza destumet he dud varo, ha lakeat e kirri he zoudarded mac’hagnet. P’edont o vont kuit abiou Kroaz-Mean, eur paour keaz koz, ne rea nemed klask an aluzen, a zigoraz he zor, o klevet trouz, evit gouzout piou a ioa o vont dre an hent. Eur zoudard her guelaz, a vizaz d’ezhan, a dennaz varnhan hag her lazaz, hen a n’edo ket e doare da ober drouk da zen.\nMa rankaz tud ar vro tec’het, e Kergidu, araok Canclaux, n’oant ket digalounekeat evit-se. Eur guchenn ac’hanomp, me gred oamp eun daou-ugent bennag, a lakeaz enn hor penn bale var he lerc’h. Dioc’h ar mintin oamp bet betek Milin-ar-Stank ouc’h hen diambrouk, ha breman hor beuz c’hoant da vont d’hen ambrouk hirra ma c’hellimp. Bale a rechomp ive ’ta a dreuz ar parkeier, hag en em gaout a rechomp gand Canclaux goude m’oa savet, varzu Kastel, dioc’h Milin-ar-Stank. Skei a rechomp-oll a-unan, ha lakaat a rechomp kemmesk, kabal ha skrab e touez ar republikaned. Ne gredaz den dont var hor lerc’h, mez tennet e oue, a-hed an hent braz, er parkeier, a gleiz hag a zeou, daouzek pe bemzek tenn kanol ne rechont drouk da zen. Eur pennad larkoc’h e c’hoarvezaz ar memez tra, ha larkoc’h c’hoaz kement-all ; betek Kermoruz ez echomp varlerc’h.\nHa ni hor boa lazet tud ? Ne oufen ket her lavaret d’ehoc’h, rak ne deamp ket ha n’oamp ket evit mont da velet. Ar pez a zo guir, eo, hervez m’hel lavar Mortimer-Ternaux, skrivagner gall en deuz komzet euz a emgann Kergidu, ar pez a zo guir eo ez euz merket, er parreziou a dro-var-dro, hano meur a zoudard lazet, hag enn ho zouez eman zoken hano an hini a ioa e penn paotred ar C’halvados, am euz komzet d’ehoc’h anezho. Dre gement-man e velit oa bet stard an traou ganeomp hag hor boa kempennet brao avoualac’h Canclaux hag ar Prat, kerkouls var hent Kastel hag e Kergidu.\nAdtapet diwar « https://br.wikisource.org/w/index.php?title=Emgann_Kergidu/Pennad_14&oldid=51329 »\nKemmoù diwezhañ degaset d'ar bajenn-mañ d'an 2 Mae 2013, da 16:07.


Baleadennoù ha difi\nDifi - Kas 100 skrid e brezhoneg da g/K.L.T.\nMiz Meurzh eo da gustum Mizvezh ar brezhoneg, un obererezh savet diwar intrudu Kuzul Rannvro Breizh.\nBezañ emaomp atav gant ar bandemiezh ha start eo siwazh, dibosubl zoken, en em gavet en-dro. Koulskoude e tle hon yezh bezañ gwelet.\nSe zo kaoz e kinnig K.L.T. er miz Meurzh-mañ un difi d’an holl deskidi n’eus forzh peseurt live e vefent, d’ar re a souten K.L.T., d’an dud a youl vat e karg eus ar gevredigezh, da izili ar c’hevredigezhioù ezel eus K.L.T., da neb a garo kemer perzh : skrivañ e brezhoneg ur grouidigezh personel !\nEmbann a reomp an difi-mañ a-benn kaout 100 skrid e brezhoneg a-raok an 31 a viz Meurzh 2021. Frank penn da benn eo an dodenn kement hag ar stumm. Bez’ e c’hell bezañ ur skrid berr, un danevell vihan, un haiku, ur ganaouenn, ur varzhoneg, un disklêriadur karantez, rentañ-kont un obererezh pe un veaj, hunvre ur bed gwelloc’h...\nK.L.T. hag e gelennerien a ginnig, dreist-holl evit ar re zo o komañs gant an deskiñ pe ar re n’int ket asur c’hoazh gant o brezhoneg, reizhañ, gwellaat pe pinvidikaat ar skridoù kaset.\nDeomp dezhi asambles gant an defi-mañ ha kasit deomp ho skridoù da : klt@wanadoo.fr. Da c’houde e vint lennabl war lec’hienn K.L.T. ha graet e vo bruderezh anezhe dre ar rouedadoù sokial.\nBec’h d’ho kreion, bec’h d’ho klavier !\nBaleadenn ober anaoudegezh gant traoñienn an Douron\nLusket gant Herve Lautrou\nBizitañ dismantroù Kastell Dinan & strouezheg Sant-Laorañs\nGwener 5 & 26 a viz Meurzh da 2e g.k. – Digoust\nE Plouigno. Lakaat e anv : 02 98 67 71 92\nBizitañ dismantroù Kastell Pennhoad\nLusket gant Jean-Yves Corre\ngant ur valeadenn 6 km bennaket\nGwener 19 a viz Meurzh da 2e g.k. – Digoust\nE Sant-Tegoneg. Lakaat e anv : 06 88 14 23 53


A-dreuz ar Menez war VTT : c'hwec'hvet pennad - Radio Ribin : mouezh an Are\nA-dreuz ar Menez war VTT : c’hwec’hvet pennad\t>\nA-dreuz ar Menez war VTT : c’hwec’hvet pennad\nSadorn 12 a viz Mezheven 2021 , par Alain B , popularité : 8%\nChas o kantren|\nKlevet an destenn gant Kristian Braz :\nPell-gargañ ar son :\nSerret, prennet ha morailhet dor e liorzhig gant person Lokevred, em sachas adarre ar c’hi d’e heul etrezek Lannedern. Ar pennad hent a zo etre Lokevred ha Lannedern en deus ar vrud da vezan hentet, noz-deiz gant eneoù ar re ’zo marvet e stad a bec’hed. Lavaret a reer, e tremen-distremen, war ar c’hozh-hent-se, karrig an Ankou, ar bugel-noz, an duzigoù, ar viltañsoù hag ar boudigoù, endra ma son mouezh kreñv torgenn Sant-Mikael gant youc’h mantrus an hoper-noz..\nKemennet on. Ne vo ket dizañjer mont war-zu Lannedern gant va marc’h-houarn. E riskl on da vezañ taget gant enebourien a bep seurt ha kaset war-eeun gant karrigell an Ankoù. Betek-henn n’on ket bet argadet nemet gant chas-baleer drouk. Meur a wech koulskoude. Ne blij ket ar varc’h-houarnourien d’ar chas. Darbet ’zo bet din lammat e-barzh ur rinier evit nompas bezañ drailhet gant daou gi-mesaer « Pyrénéens ». Dre eurvad e oa ar prad war-ziribin hag ez aen gant tizh evit tec’hout diouto. Ur wech all e oan bet rediet da c’hervel ul labourer-douar diouzh an tolead. Gant ur varrenn-houarn en doa lakaet da derc’hel ur c’hi gourdrouzus war e c’hourvez e-kreiz an hent. Soñj ’m eus eus ur c’hi-spagnol doare Breizh a rede ken e rede tostoc’h-tostañ ouzh ma c’hofoù-garr en ur harzhal war hent Sant-Riwall. Daoust ma n’eo ken ma c’hig diouzh ar c’hentañ troc’h. A-drugarez d’am c’hwezigell ’m eus roet lamm d’ar c’hi daonet. Beajet ’m eus a-dreuz an « Anatolie » gant ma marc’h-houarn.\nAn devezh-se ’m oa lakaet em soñj troadikellat tro-dro Avanos. Harzhet on gant un tropellad deñved a zo o treuziñ ur wenodenn. A-greiz-toud setu daou veurgi o tifoupañ d’o heul. Seurt ouenn a chas-mesaer _ar c’hangal vez graet deus outi_ n’halle ket bezañ esporzhiet ’n eus ket pell zo. Kroget ar spont ennon. Dre eurvad ne oa ket re bell ar mesaer. En ur huchal en doa taolet e vazh warno. Sentet o deus ouzh o mestr. Hemañ en deus diskouezet din e oa frank an tremen. Kavet ’m eus gwelloc’h kemer hent an distro. (O treuziñ an Anatolie war « Hent ar Seiz » e oa bet harzet ar baleer-skrivagner Bernard Ollivier ganto.\nE-pad ar brezel bed kentañ e oa bet kaset eno ma zad-kozh gant an « Arme ar Reter » evit stourm a-enep an Durked. Treuzvevañ a raent a-drugarez da laeradennoù diwar-goust ar vesaerien. Meulet e veze ar mesaer da vezañ e penn un tropell ken fonnus gwarezet gant chas ken brav. Hag e veze galvet ar chas gant o mestr. E-pad ma oa ur bagad soudarded o reiñ mel d’ar mesaer, ur bagad all a oa o tapout krog en oaned da zebriñ poazhet er broud.\nAbaoe ’m eus prenet un ardivink « ultra-sons». Sañset emañ hennezh o virout ouzh ar chas mont re dost ouzh o « freizh ». Daoust-hag eñ e vo efedus ar benveg-se a-enep viltañsoù war hent Lannedern ?\nDistroomp warnañ. Evit treiñ diwar an D12 ez eus un hent a ya dre gêriadennoù : Runguen, les Tourelles, l’Angle(anvioù-lec’h e galleg hag e brezhoneg kemmesket)...Met ne vefe ket brav treuziñ gwazh ar Pont-Mein a zisparti Lannedern eus Lokevred. Sañset eo satanazet traonienn don an « Douphine vihan ». E 1789 e oa bet krouet ar c’humunioù hervez patrom ar parrezioù kent. (E 1330 e oa dija anv eus Lannedern). Hag an harz etrezo a zo bet treset. Ur vojenn a gont istor an didroc’hañ en un doare disheñvel. E dibenn an navet kantved e oa erruet er vro, war gein e garv doñvaet, ur manac’h a orin eus Bro Kembre evit kristenaat an annezidi. Ambrouget e oa Edern gant e c’hoar Genovefa. Ar gweledva bravañ e Breizh evit sevel tiegezh, hervezo. Genovefa a lakaas da sevel un iliz war an uhel en ul lec’h a voe anvet Lokevred. Hag Edern da sevel ur peniti e Koat-ar-Roc’h. Evit bevennañ da bep hini e derouer e voe graet an emglev. Perc’henn e vefe ar sant war un dachenn ergerzhet gantañ war gein e garv etre serr-noz ha kan ar c’hog. O welet e oa arruet he breur tost iliz Lokevred ha ne oa ket c’hoazh tarzh an deiz e tivizas Genovefa herzel anezhañ. Lakaat a reas ur c’hog da ganañ goude bezañ soubet hennezh e-barzh ul laouer. Gwir pe faos ? An harzoù etre an div vilajen a zo kazi hanter-hent. Da heul an taol trubarderezh-se e tarzhas ur sach-blev etrezo. Divizet gant ar Sant e chomfe dam-faoutet da viken kleier iliz Lokevred. Respont a reas e c’hoar e chomfe tour-iliz Lannedern berr ha krenn. Ar pezh a voe graet.\nIstor ar sant en doa roet e anv d’ar barrez a zo kontet war c’hwec’h panellig kizellet ha livet brav a-ispilh ouzh moger an iliz. E-barzh homañ e vez gwelet bolz-eñvor ar Sant.\nE pep lec’h e vez kizellet, livet, brodet, treset hennezh gant e garv leun a anaoudegezh-vat e-keñver e vestr en doa gwarezet anezhañ pa oa eñ redet gant chas. Evel-just e vez kavet ar c’houblad war skoed-ardamez ar gumun. Er mitologiezh kelt eo ar garv arouez ar galloud, ar gourelezh, ar frouezhusted . Hemañ zo kontet Roue ar c’hoadeier. Pep bloaz e kouezh e vrankoù hag e kreskont adarre niverusoc’h ha bravoc’h. Marteze un arouez eus trec’h ar vuhez a-enep ar marv. Roueed Frañs ar grennamzer a veze gronnet o c’horf en o bezh gant krec’hin-kirvi. Ul liñsel souezhus ! Diskouez a rae ar c’hroc’hen a zasorc’he dre he brankoù hent ar vuhez peurbadel. Trec’het e vefe an Ankou digor bras e genou kizellet er maen-greun e kornog porched an iliz ? Diefedus e vroud lemm ? Koulskoude eo sterniet dor ar garnel gant ar marv stilekaet : pennoù-marv ha skinoù kroaziet dindano. Gant piv emañ ar wirionez ? Hag e lenner war an talbenn : Cogita Mori-Respice finem, Dalc’h soñj out marvel, soñj en da fiñvadennoù diwezhañ.\nHervez ar c’honter Yann Guillamot e veze gwelet e Lannedern un ouenn a dud beurbadel a-raok ar Brezel Bras. E Gommanna ivez hervez Yann-Vadezour Lagadeg er gontadenn « kosoc’h n’eus ket ». Diouto n’eus ket par d’an aer yac’h an Are evit bevañ kozh-douar. Daoust-hag-eñ o deus diskennidi bev c’hoazh? Da welet diwezhatoc’h ?\nDindan skoed-ardamez ar gumun eo enskrivet he ger-stur : Bevañ mad...Ur sapre raktres ! Evit ar c’hentañ gwel n’eo ket komzoù toull. Brav eo ar gweledva. Talenn gentañ : ur porzh-iliz klok kelc’hiet gant ur vogerig-dro toullet gant ur seurt bolz-enor. Gwelet e vez an iliz, ar c’halvar, ar garnel, ar vered. Gris teñval gant askedoù arc’hlas an toennoù ha gris sklaeroc’h marellet gant tarchoù man ar maen-greun hag ar maen Kersanton eus mogerioù ha delwennoù. Eil talenn : glas teñval ar c’hoadeier, teneroc’h hini ar pradoù. Hag er pellder, linenn kazi ingal ar Menez Are a-vec’h torret gant kern Menez Sant-Mikael en em zistag war an oabl cheñch-dicheñch. Strivoù a zo bet graet gant ar gumun evit nevesaat tier er bourk lakaet da feurmiñ. Evit degemer tud ez eus ur « c’hoc’hu », ur sal sevenadurel, ur sal lies-talvoud, un ti-post, un ti-skol pourvezet mat, un ti-mamm, ul levraoueg...Servijoù a-bouez evit an annezidi n’ez eus nemet 300 anezho. Tud a youl vat a ra war-dro al levraoueg a gemer perzh en « Nevez amzer ar varzhed ». Meulet eo ar gumun eus Menez Are a laka he barzhonegoù « da sec’hañ e gwarez ur c’hanndi pe war-skign a-hed ar girzhier. »\nEvit klokaat ma anaoudegezh eus Sant Edern ez an etrezek e beniti hag ul lec’h anvet : Goaren Edern. War a lavarer, aze emañ e wele. Gant un tamm faltazi, eo gouest un den da ijinañ ar Sant en e -c’hourvez e-barzh seurt laouer. Tremen a ran hebioù Milin an Dug war ar stêr Roudou. Gwechall e oa teir milin amañ (un vilin-dour ha div veilh-avel) dindan varnerezh amaezhel Dug Breizh. Evit gouzout hiroc’h diwar-benn buhez ar vilinerien ´n eus nemet mont da gêriadenn Kerouad war terouer Kommana (Plouneour paour ha Kommana gaez, a veze lâret). Amañ emañ an eil lodenn eus Ekomirdi ar Menez Are. Tu zo da welet petra oa buhez pemdez un tiegezh milinerien abaoe an 17vet kantved. Avi o doa an dud outo rak pinvidik e oant. Setu e veze graet goap gant lod :\nAr meliner, gwenn e veg\nLaer ar bleud, laer an ed\nLaer arc’hant ha laer aour\nJames meliner na vo paour...\nOuzhpenn ul laer ´vel an dour red, e veze kontet hemañ ur merc’hetaer.\nLannedern pe Lannevern ?\nN’eus nemet da lakaat ar gensonenn « v» e-lec’h « d »(ur c’hemmadur gwirheñvel ha n’eo ket war ar roll c’hoazh!) hag eo krouet anv ur gêr faltaziet gant ar skrivagner Jakez Konan : Lannevern e kañv\nE-barzh an danevell kentañ eo treset poltred jeneral Olier Kerangwenn un « tamm aotrou bihan tev » dre fentigellerezh yac’h ar skrivagner.\nMarv eo ar jeneral ha kaset d’ar vered er c’harr-kañv. War a lavarer e oa bet tapet gant un taol-gwad. Brezelourien gozh kumun Lannev(d)ern a felle dezho diskouez o anaoudegezh-vat d’ur mignon en doa dastumet ur bruchedad medalennoù war dachennoù-brezel. Divizet e oa bet ganto balzamiñ ar jeneral e-barzh krec’hin kirvi evel e veze graet evit roueed Bro-C’hall an amzer gozh. Dindan gwarez Sant Edern hag e garv e c’hortozfe sioulik ar c’hadour dellezek deiz ar Varn diwezhañ.\nE toull-dor ar vered e voe klevet trouz ha klemmoù o tont eus an arched. Pa voe didachet hemañ prim-ha-prim ha savet ar golo e lammas ar jeneral en e sav aet a varv da vev (ha ne oa ket un tasmant !). Da heul ar burzhud lakaet war gont Sant Edern e voe aozet ur pirc’hirinded. En iliz e voe staget ur skrid-gouestlañ e lenner warnañ :\nTrugarez da Sant Edern\nEvit e vurzhudoù\nA rumm da rumm eo dalc’het anv eus an darvoud dreistordinal-se degouezhet e Lannev(d)ern. Sañset eo c’hoazh e-touesk eñvorennoù hiniennoù. Gwir pe get ? N’ouzon ket...\n« Evel-se e oa gwechall\nAn hini n’en doa ket ijin\nE oa ur spered besk a zen...(pe azen !) »\nLavaroù kozh a Vreizh Izel.\nHag ac’hano (Lannevern) ez is en un eur-vale da Vrasparzh...\nElvadoù :palettes de roue du moulin à eau\nBalzamiñ : embaumer\nC’hwezigell : pompe\nEr broud : dans la braise\nKorfadurezh : anatomie\namaezhel : administratif\nTalenn : plan(plutôt au cinéma)\nPellgargañ an destenn e stumm pdf :\nChas o kantren\nGaillimh / Galway\nA-dreuz ar menez war VTT (seizhvet pennad)\nA-dreuz ar menez war VTT (pempet pennad)


Accueil / À la Une / Echu eo gant an OGM e Bro Skos !\nMaxime TOUZE 10 août 2015\nBro Skos he deus divizet berzañ gounidigezh an OGK (organegoù genoù kemmet) war he ziriad. Gallet o deus kemer an diviz-mañ a-drugarez d’an Devolution hag a ro tro dezhe d’ober war-dro al labour-douar.\nE miz Ebrel diwezhañ e oa bet embannet gant Unvaniezh Europa ur sturiad hag a vo lakaet e pleustr gant gouarnamant Holyrood. Ar sturiad-se a aotre forzh peseurt bro eus an Unvaniezh da verzañ an OGK abalamour da abegoù armerzhel, pe politikerezh al labour-douar pe terkadur an tiriad. Hag an dra-se memes ma eo bet aotreet an OGK el live europat. A-raok ne oa nemet an abegoù tro-dro d’an endro hag ar yec’hed a oa kemeret e kont gant Brusel.\nGouarnamant Breizh-Veur a zo a-du gant gounidigezh an OGK e-barzh e diriad met ar c’hudennoù hag a denn eus al labour-douar a zo e karg eus ar gouarnamantoù lec’hel e pep broad eus ar vro. Neuze e c’hall gouarnamant Skos berzañ gounit an OGK aes ha didorr.\nUr vro hag he deus c’hoant da chom un tiriad glas ha naet. Hag aon en deus ar gouarnamant e vefe lousaet e zouaroù abalamour d’an OGK hag ivez kemm skeudenn ar vro. A-bouez eo evit gennad ar gounezvouedel hag an evaj hag a dalvez kement ha 20 miliard a euroioù bep bloaz. Ur skouer ouzhpenn eus ar pezh a c’hall degas an emrenerezh pa vez divizet er vro evit mad an dud.\nPartager la publication "Echu eo gant an OGM e Bro Skos !"


1000Questions.net - Breton : UN DAE EVIT AN ILIZ\nUN NEVEZ-AMZER EVIT\nSEVENADUR BREIZH :\nUN DAE EVIT AN ILIZ.\nE penn kentañ an trede milved e sav un tamm stad ennon o vezañ unan eus ar re o deus desket brezhoneg war varlenn o mamm. Abalamour da se, ha dre ma ’z on eskob unan eus eskoptioù Breizh, e kav din ez eo mat ha poent mont e kendiviz gant ar wazed hag ar maouezed zo tomm o c’halon ouzh sevenadur Breizh hiriv an deiz, ur sevenadur a ranker derc’hel dezhañ e blas,ur plas a-zoare er vuhez a-vremañ hag a zo oc’h en em zigeriñ muioc’h-mui d’ar bed a-bezh.\nHeuliañ a ran, en ur ober se, skwer istorek heverk ar Pab Yann-Baol II, en doa roet o flas da sevenadur ha da beurheñvelder Breizh, pa zeuas da Santez-Anna-Gwened e 1996. Da geñver an darvoud-se em eus merzet, a gav din, ar sin e oa un dra bennak o cheñch en darempredoù etre an Iliz ha dihun ar Vretoned.\nA-eeun en em lakan ivez gant ar gouelioù bras zo bet lidet, nevez zo, e Landreger, da geñver seizh-kantvet deiz-ha-bloaz marv Sant Erwan, beleg hag eil-patrom Breizh.\nUn hent hir gant an Aviel\nN’eus ket keit-se c’hoazh e oa e Breizh liammoù start etre ar feiz kristen hag ar sevenadur, ar ger-mañ o talvezout amañ un doare dibar da vezañ, soubet en ur gevridigezh diouti he-unan. Bez hon oa hon doareoù deomp-ni, n’eo ket hepken d’en em vagañ,d’en em wiskañ,d’en em vodañ, met ivez da gomz, da zañsal, da bediñ Doue, da enoriñ hon tud tremenet. Distabilaet eo bet ar vuhez kempouez-se e-pad ur pennad amzer. Koulskoude e weler o tiwan ul lañs nevez.\nDegasomp soñj, da gentañ, eus hon istor. Embannet eo bet an Aviel e Naoned hag e Roazon adalek an trede kantved gant Galianromaned. Ha goude-se, adalek ar pempvet kantvet, er peurrest eus an Arvorig, gant Bretoned deuet eus an tu all da Vor-Breizh, heñchet gant o renerien relijiel ha politikel. Ar re-mañ a grouas ur rouedad parrezioù dre ar vro a-bezh. Lod eus ar venec’h-se a zeuas da vezañ eskibien, ar re a vo anvet diwezhatoc’h diazezourien santel ar feiz kristen e Breizh.Gant ar Seizh Sant brudet-se e c’heller menegiñ Sant Melan evit Roazon ha Sant Felis evit Naoned, an eskibien c’halianroman o deus diazezet an daou eskopti-se.\nOuzhpenn hon diazezourien santel hon eus-ni un niver bras a sent lec’hel, ez eus bet savet en enor dezho chapelioù diniver a gaera hor bro (ur mil bennak er Mor-bihan,hep kontañ an tri-c’hant iliz parrez).Un devezh pardon en unan eus hor chapelioù zo un devezh a levenez hag ur chañs speredel ha denel.Ar sant a enorer a vez alies unan lec’hel, dianav-tre. Met eñv eo an hini en deus hadet an Aviel er c’horn-bro-se. Dle omp dezhañ eus ar feiz a vevomp anezhi.\nE Breizh abaoe ma ‘z eus anezhi he deus ar feiz laket da sevel e penn pellañ kornôg Europa ur glad relijiel dibar a ilizoù, chapelioù, feunteunioù ha kalvarioù, en deus kemmet a-hed ar c’hantvedoù, en ur zegemerout aes levezonioù deuet eus ar bed a-bezh.\nE brezhoneg eo e veze lavaret ar feiz-se e-lec’h ma veze komzet hor yezh, betek kreiz an XXvet kantved.\nEn amzer nevez-tremenet\nA-zivout ar yezh end-eeun, an Aotrou ’n Eskob Graveran, eskob Kemper ha Leon d’ar mare-se, aet da Roma da welout ar Pab Pi IX, ad limina apostolorum, e 1847, a glevas hemañ o lavarout dezhañ : « Dalc’hit, dalc’hit, evel da vammennoù ho taoulagad, d’ar yezh kozh-se a ziwall ho feiz ». E-pad un ugent vloaz bennak, etre1865 ha 1884, ez eus bet embannet ur gelaouenn sizhuniek e brezhoneg penn-da-benn dezhi an titl arouezius « Feiz ha Breiz ». Studiet e veze enni kement kudenn a c’helle dedennañ tud a-ziwar ar maez tomm o c’halon ouzh o douar, o feiz katolik, o yezh, o Iliz.\nE Breizh-Izel e veze lavaret aes a-walc’h : « Ar brezoneg hag ar feiz zo breur ha c’hoar e Breiz ».\nDont a reas ar gelaouenn er maez en-dro etre 1899 ha 1943. Renet e voe e-pad pell gant an aotrou beleg Yann-Vari Perrot ha prederiañ a rae muioc’h war an dañjerioù a lake dija en arvar yezh, feiz ha peurheñvelder ar Vretoned. Heñvel e oa e eskoptioù Sant-Brieg ha Gwened, gant kelaouennoù all, evel « Dihuna », krouet gant Loeiz Herrieu evit brezhonegerien Bro-Wened.\nChomet eo tomm eskibien Kemper, Sant-Brieg ha Gwened ouzh ar brezhoneg betek ar bloavezhioù goude an eil brezel bed. Etre an daou vrezel, nemet er c’hêrioù bras, e veze graet ar c’hatekiz hag ar prezegennoù e brezhoneg. Un doareenn sakr zo stag ouzh ar brezhoneg hag a zo un elfenn naturel eus ene ar Vretoned, a soñje barzh meur Enez Groe Yann-Ber Kalloc’h.\nAr brezhoneg zo bet implijet dreist-holl gant ar veleien evit sevel levrioù relijiel ur c’halz anezho.Ur skipailh en em dolpas, en hon eskopti, dindan renerezh Jerom Buleon da gentañ, hini Augustin Guillevic goude-se. Implijout a raent ar gwenedeg, met labourat a raent ivez evit tostaat ar rannyezhoù etrezo ha mont war-du ur yezh unvan.\nAn aotrou beleg Pier Ar Gov a grouas ar benvegoù (yezhadur, geriaouegoù, poelladennoù) evit studial ar yezh ’barzh ar c’hloerdioù. Re all a gasas da benn un dastumadenn nevez eus kanennoù brezhoneg an eskopti, zo bet embannet meur a wech. Teatr brezhoneg Santez Anna a reas berzh gant Job Er Bayon,dreist-holl a-raok ar c’hentañ brezel bed.\nE 1927 e teuas er maez ar misal latin-brezhoneg « Livr pedenneu, Overen ha Gospereu ». Kalz eus ar veleien hag a oa donezonet-kaer, a savas kanennoù, sonennoù, kontadennoù. Lod all a droas oberennoù eus broioù all. Ar gelaouenn « Dihunamb » a roe harp dezho hag a embanne an oberennoù.\nPardon Santez-Anna-Gwened a zalc’h dre vras e aergelc’h breizhek. D’ar 26 a viz Gouere 1954, e voe gouestlet Breizh da Galon Mari, gant Kardinal Arc’heskob Roazon hag ar pevar eskob all eus hor bro en-dro dezhañ. Da geñver ar blegenn-se e kasas ar Pab Pi XII ur gemennadenn war-eeun dre skingomz, klozet gant ur bedenn e brezhoneg.\nE Landreger ivez, da geñver pardon Sant Erwan, e veze hag e vez c’hoazh implijet ar brezhoneg.\nE-touesk hor c’henvroidi, tud evel René de Chateaubriant, ar vreudeur Lamennais, an Tad Lebret, a veze atav stad enno o tiskleriañ e oant Katoliked ha Bretoned.\nPa zeuas ar Pab Yann-Baol II da Santez-Anna-Gwened e 1996, e voe merket mat ivez al liv katolik ha breizhek. Lidet e voe an oferenn en ur reiñ o flas da sevenadur Breizh ha d’ar brezhoneg. En e brezegenn en deus Hon Tad Santel ar Pab meneget e brezhoneg, en o yezh orin, ar c’homzoù bet lavaret gant Santez Anna da Iwan Nikolazig.\nStart kenañ eo bet eta e-pad pell amzer al liamm etre an daou fed-se : bezañ Breton hag en em ziskleriañ katolik.Ur perzh dibar eus hor peurheñvelder e oa al liamm-se _ul liamm hag ez eus anezhañ a-nevez amañ hag a-hont _, ar brezhoneg o vezañ, en un doare, ar c‘hevre e-barzh ar c’houblad.\nII-An troc’h trumm er bloavezhioù 50\nUr fed a-vern\nUn troc’h trumm a c’hoarvezas er bloavezioù 50, daoust ma’z eus bet eus ar gudenn kerkent ha fin an naontekvet kantved gant kelenn ar galleg en holl skolioù, ha goude-se an difenn da gomz brezhoneg enno, dindan boan da vezañ kastizet. Dav eo derc’hel soñj ivez e teue an troc’h-se d’ar mare ma tivroe ar re yaouank a-vil-vern war-du rannvroioù all pe war-du broioù estren: ar brezhoneg, a soñje an dud, _ kement a vezh a oa enno gantañ _ne c’helle nemet herzel outo da ober o zreuz er gevredigezh.\nEn ur bern familhoù, ne veze ket komzet brezhoneg kén d’ar vugale, ar pezh en deus degaset cheñchamentoù bras e pastorelezh hon eskoptioù. Ker stank eo bet ar familhoù oc’h ober evel-se ma ne oa ket mui, koulz lavaret, a re yaouank brezhonegerien a-vihanik. Aet eo diwar wel hêred ur yezh a dremene ez naturel a rummad da rummad.\nUr youl bolitikel ?\nDaoust ha n’eo ket bet mennet an dra-se a-ratozh-kaer gant ur guchennad dalc’hidi eus ur Republik unan, dirannadus ha laik, betek en he yezh ? Divizet e oa bet marv ar brezhoneg abaoe pell amzer. Unan eus ar spisañ diskleradurioù hag a ziskouez kement-se zo bet distaget d’an 19 a viz Gouere 1925, gant Anatole de Monzie a oa, en deiz-se, en e garg a vinistr an Deskadurezh-Stad, oc’h igoriñ Ti Breizh en Diskouezadeg Hollvedel. Hag evel ministr eo e tisklerias groñs : « Evit ma vo unvan ar yezh er Frañs, e rank ar brezhoneg mont da get ».\nEn ul linenn e oa dastumet ur gelennadurezh a-bezh : hini ur Stad kreizennet hag unvanus a zisplije dezhi e vefe meur a yezh ha meur a sevenadur en he rannvroioù, ha ne felle dezhi anavout nemet ur yezh evel benveg unvanour.\nPolitikerien all n‘o deus ket manket da zegas soñj en-dro, diwezhatoc’h, eus ar forc’hadenn-se en anv un dogmategezh a ziskouez bezañ, da vihanañ hiriv an deiz, reut ha diamzeret. Al lod muiañ atav eus ar gelennerien, re ar skolioù-Stad koulz ha re ar skolioù katolik, a asantas kemer perzh e jeu ar galloud, hep klask en em soñjal re, war a seblant.\nIlizoù hon eskoptioù a rankas en em ober diouzh ar stad nevez-se. Ehanañ a reas ar veleien da gatekizañ ha da brezeg e brezhoneg, el lec’hioù zoken ma ne oa ket ret. Ne veze graet gant ar brezhoneg kén, nemet ur wech an amzer, e-barzh un nebeut santualioù dibabet, da geñver pardon ur chapel pe ur birc’hirinded bennak.\nD’ar mare-se ivez e oa bet renevezet don an deologiezh hag ar c’hatekizañ ha ganto an doare da lavarout kement a denn d’ar feiz. Lod eus ar veleien hag a oa brezhonegerien n’o doa ket ar benvegoù menoziañ evit mont da heul an emdroadur-se. Lod anezho koulskoude a stagas gant ar studi hag an enklask. Evit ar veleien yaouank eus ar mare-se, ne oant ket evit komz brezhoneg, pe neuze fallik a-walc’h, rak ne oant ket bet stummet evit se nag er gêr nag er c’hloerdi.\nDerc’hel a raemp soñj ivez, e don hon emskiant, mui pe vui, eus diroudoù a oa bet e-pad ar brezel, hag hol lake diaes evit difenn kement a denne da Vreizh.\nWar ar memes tro eta ez eo bet dilezet ar brezhoneg koulz war dachenn ar relijion ha war hini ar vuhez foran. Perak avat, n’ouzer ket c’hoazh en un doare resis ha klok, pell ac’hano.\nLod a zalc’h mat, koulskoude\nE-pad ar bloavezhioù poanius-se e kendalc’has emsaverien zo, ha ne vezent ket komprenet mat atav, da labourat gant kalon evit sevenadur Breizh (sonerezh, istor, yezh, savadurioù kaer ar vro, sportoù Breizh, hag all). Kevredigezhioù kozh pe nevez savet a vodas an nerzhioù, a roas lañs da raktresoù, a anzaver hiriv pegen reizh e oant.\nWar al lañs-se o deus beleien, seurezed ha laiked kemeret perzh el labour : n’eus nemet soñjal el lazoù-kanañ, er c’helc’hioù keltiek, er bagadoù. Ma ’z int bet savet alies diwar bolontez un den ez int bet degemeret mat er parrezioù. Ouzhpenn bezañ savetaet ur glad prizius-dreist o deus an holl dud-se roet an tu da sevenadur Breizh da zont war-wel e-kreiz ur gevredigezh kemmet, al lodenn vrasañ eus an dud o vezañ hiviziken o chom e kêr. Bez e oa irvi digor evit an amzer da zont.


Avatar Palestine... - le blog de GAEL ROBLIN militant de la gauche indépendantiste Bretonne.\n<< Gouelioù zo , zo dedenusoc'h... Les Lorans-Outangs sautent... >>\n2 juillet 2010 5 02 /07 /juillet /2010 17:38\nMoarvat ho peus klevet komz pe gwelet ar film anvet "Avatar". Taolenniñ a ra stourm ur bobl koñtrol d'an drevadennerien deuet da breizhañ o bro, o douar...\nEvel-just ho peus klevet kaoz eus stourm pobl Palestina. Met marteze n'ho peus klevet kaoz morse eus kumun Bi'lin...evel annezidi un toullad kumunioù all e klask poblañs ar gumun enebiñ ouzh raktres moger Israel en ur mod disheñvel hag hollek bep gwener....Ar filmig zo kalonekaus, diskouez a ra ur bobl leun a ijin, a fent daoust d'an diaesterioù ha d'ar feulster.\nFilmaozour "Avatar" n'en doa ket kuzhet en doa klasket gant e film reiñ e soñj diwar-benn politikerezh estren ar Stadoù-Unanet.\nN'ouzon ket ha laouen e vefe o welet stourmerien ar Palestin o kemer harp war e film evit diskouez fas euzhus ha direizh politikerezh stad Israel...Na c'hwi ?


E dedenn evit an urzhiataerioù en deus kroget gant ar Commodore VIC-20. Goude ar VIC-20, prenet en deus ar Sinclair QL, lec'h m'en deus cheñchet e reizhad korvoiñ. Programmet en deus ur yezh asambliñ hag un editour testenn evit ar QL, hag ivez un nebeut c'hoarioù. Anavezet eo evit bezañ skrivet ur gopienn eus Pac-Man, anvet Cool Man. D'an 2 a viz Genver 1991 en doa prenet un IBM-PC gant un Intel 80386 ha chomet e oa ur mizvezh o c'hoari Prince of Persia a-raok resev e skouerenn eus MINIX ar pezh en deus lakaet anezhañ da labourat war Linux.\nAdtapet diwar « https://br.wikipedia.org/w/index.php?title=Linus_Torvalds&oldid=1733668 »\nDernière modification le 7 Gen 2017, à 01:46\nKemmoù diwezhañ degaset d'ar bajenn-mañ d'an 7 Gen 2017, da 01:46.


Poltred gant Antoine Graincourt\nBertrand-François Mahé de la Bourdonnais, bet ganet d'an 11 a viz C'hwevrer 1699 e Sant-Maloù, hag aet da Anaon d'an 10 a viz Du 1753 e Pariz, a oa ur merdeer.\nD'an oad a zek vloaz e voe ezel eus kouch ul lestr o vont war-du morioù ar Su. Deskiñ a reas matematikoù gant aluzener ar bourzh. E 1718 e teuas da vezañ letanant war listri Kompagnunezh an Indez. E 1724 e voe anvet da gabiten.\nDont a reas a-benn da gemer staliadur kenwerzh Mahe war aodoù Malabar goude bezañ lakaet soudarded da zilestrañ gant radelloù ha kemeret ar c'hreñvlec'hioùigoù.\nAr gredenn e vije bet aotreet dezhañ ouzhpennañ Mahé d'e anv gant roue Frañs n'eo ket diazezet, na kennebeut all e vije bet anvet al lec'h diwar e lerc'h.\nE 1734 e voe Gouarnour Meur Inizi Frañs ha Bourbon, deuet da vezañ Mauritius ha La Réunion. Diorren a reas o ekonomiezh.\nE 1740 e voe kabiten-fourgadenn war listri ar roue ha kaset da sikour Joseph François Dupleix a oa en arvar e Puducherry. Dizemglev a savas etre an daou zen. Harpet e oa Dupleix gant pennoù Kompagnunezh an Indez. Tamallet e voe Mahé de la Bourdonnais da vezañ klasket en em glevout gant ar Saozon. Ur wech distro da Vro-C'hall e voe toullbac'het er Bastille d'an 2 a viz Meurzh 1748. Kemeret e voe e vadoù digantañ. Kavet e voe digablus, didamallet e voe ha lezet en e frankiz, met mervel a reas nebeud amzer goude.\nUr poltred anezhañ a gaver e mirdi Sant-Maloù. Unan eus salioù emvod Kuzul-rannvro Breizh en Otel ar Pastor Mat e Roazhon a zoug e anv.\nMab-bihan[kemmañ | kemmañ ar vammenn]\nE vab-bihan Louis de la Bourdonnais, kampion (diofisiel) bedel an echedoù.\n(fr) Jean-Loup Avril, 500 Bretons à connaître, L'Ancre de Marine, 1991, (ISBN 978-2-905970-17-6).\n↑ H. Castonnet des Fosses, "L’Inde avant Dupleix", Revue de l’Anjou, Angers, Juin–Juillet 1886, p. 91, notenn 1.\nUnan eus tudennoù ar romant istorel bannoù-treset Rani (istor gant Jean Van Hamme hag Alcante, tresañ gant Francis Vallès, embanner Le Lombard, eo Bertrand de La Bourdonnais. Meneget e vez el levrenn 3 (Esclave) bet embannet e miz Ebrel 2012 (ISBN 978-2-8036-2973-2), el levrenn 4 (Maîtresse), bet embannet e miz Eost 2013 (ISBN 978-2-8036-3197-1) hag el levrenn 5 (Sauvage), bet embannet e miz Mae 2015 (ISBN 978-2-8036-3198-8).\nAdtapet diwar « https://br.wikipedia.org/w/index.php?title=Bertrand-François_Mahé_de_la_Bourdonnais&oldid=1824837 »


Buddy Longway - Wikipedia\nBuddy Longway zo un heuliad albomoù bannoù treset gallek troet e meur a yezh. Ar senario, an tresadennoù hag al livioù a veze graet gant Derib betek embann albom fin an istor e 2006.\n2 Temoù an istor\n4.1 e galleg\n4.2 e brezhoneg\nBuddy Longway (ganet ~1840, marv ~1890) zo un traper gwenn a zo o chom er Far West e-pad eil lodenn an XIXvet kantved. Mab gwastadourion iwerzhonat eo. E-pad e vuhez e zesk anavezout an Indianed. Dimeziñ a ra zoken gant un Amerindianez Sioux anvet Chinook ha sevel a ra ur familh ganti. Daou vugel o deus : Jeremy ha Kathleen.\nUn haroz diseurt eo Buddy Longway e bed ar bannoù-treset rak kozhañ a ra ha parfetaat a ra hed-ha-hed e avanturioù.\nTemoù an istor[kemmañ | kemmañ ar vammenn]\nAr sevenadur indian, an hironiñ, tremen an oadoù (an oad krenn), ar c'heñver diouzh an natur.\nEvit an heuliad-mañ e teue a-benn Derib da gaout priz bras Sant Mickael e 1974, priz Feniks e 1975 hag ar priz Alfred e 1978 evit ar gwellañ heuliad estren hag, erfin, e 1979 eo deut ar maout gantañ et c'henstrivadeg tribloaziek aozet gant kêr vMons e Beljia.\nEmbannet e vez gant Le Lombard.\nTome 5 : Le Secret (10/1977]])\nEmbannet eo bet gant Keit Vimp Bev.\nAdtapet diwar « https://br.wikipedia.org/w/index.php?title=Buddy_Longway&oldid=1861481 »


Hell on Wheels, bloavezh 1 | Korn an dudi\nPosted: 6 Genver 2015 in Stiradoù\nHell on Wheels a zo ur stirad amerikan skignet gant AMC hag arc’hantet gant produourien Breaking Bad pe c’hoazh The Walking Dead. 10 rann 42 mn a ya d’ober ar bloavezh kentañ.\nMet aze, ne vo kaoz nag eus fardañ drammoù kimiek nag eus dibennañ zombied. Un asez western eo Hell on Wheels kentoc’h.\nKregiñ a ra an traoù e 1865, just e fin Brezel an Digevrediñ, en ur gêriadenn anvet Hell on Wheels (alese an titl, anat deoc’h), kollet e-kreiz an Nebraska. Eno e tegouezh Cullen Bohannon (c’hoariet gant Anson Mount, “Aragorn style” un tamm, a blijo da verc’hed-zo lod sur walc’h) rak labour a zo ba’r vro a-drugarez da diorren an tren.\nKevezerezh a zo etre meur a embregerezh evit lakaat sevel hentoù-houarn a-benn liammañ Kornôg ha Reter ar vro. Met n’eo ket aes an traoù, abalamour d’an natur met ivez d’an Indianed, ne vezont ket laouen o welet an den gwenn distruj o flaenennoù sakr. An embregerezh a gaver e Hell on Wheels a zo hini Thomas Durant (bet dioutañ e gwirionez, ha c’hoariet amañ gant Colm Meaney), kevalaour didruez.\nCullen, bet soudard n’eus ket keit-zo, a vev gant ar c’hoant en em zialañ, ha klask a ra war-lec’h ar strollad soudarded o deus profitet eus ar brezel evit lazhañ e wreg.\nHeuliet e vez un toullad tudennoù dedennus all, evel Elam (Common anv an aktour), ur metis bet sklav hag a glask bremañ kavout e blas etre ar re wenn hag ar re zu ; Lily Bell (c’hoariet gant Dominique McElligott), ur Saozez heuliet ganti he gwaz, Robert Bell, lazhet gant an Indianed pa laboure evit Durant, pe c’hoazh Joseph « Black Moon » (Eddie Spears), un Indian Cheyenne deuet da vezañ kristen goude bezañ bet badezet.\nLily Bell, gloazet gant an Indianed, ha savetaet gant Joseph “Black Moon”\nElfennoù boutin ur western a gaver holl amañ pe dost : pistolennoù, kezeg, Indianed, istorioù dial, saloon, gisti hag all, gant istor diorren an tren ouzhpenn evel-just.\nGraet eo mat-tre an traoù, tiez hag all, (arc’hant a zo bet lakaet, santet vez) hag aes eo krediñ ez eo bet filmet an traoù er bloavezhoù 1860.\nHeuliet am eus dek rann ar bloavezh kentañ hep bezañ displijet met hep bezañ bet kendrec’het da vat kenebeut. Daoust d’an istor bezañ ket fall em eus kavet e oa « aes » un tamm ar senario. Da lâret eo e kaver pep tra lojik, pa ne vez ket divinet an traoù zoken. N’eo ket dic’hortoz a-walc’h an traoù ‘benn ar fin, ral ar souezhadennoù (ar pezh a blij din en ur stirad memestra).\nDre chañs, d’eus an tu all, ez eo barrek-tre an aktourien, gant ur menneg ispisial evit Christopher Heyerdahl a c’hoari perzh Thomas Gundersen a.k.a. « the Swede », un asez penn-bras gant doareoù kriz a labour evit Durant. A-hervezh eo Kanadian an aktour, ha kentoc’h cheuc’h, met drol eo gwelet penaos e seblant aes dezhañ c’hoari un divroad norvegian (pebezh pouez-mouezh !) rust ha divalav.\nThe Swede (Christopher Heyerdahl e Hell on Wheels)…\n… ha Christopher Heyerdahl “e gwir”\nM’ho peus c’hoant dizoloiñ ur stirad a-feson, ne alifen ket dre ret deoc’h Hell on Wheels, nemet ma ‘z vefec’h plijet gant ar western. N’eo ket fall met gwelloc’h a zo da welet er mare-mañ d’am soñj.\nAr film-tañva, e yezh orin is-titlet e galleg


EHPAD Plouilio (22) : n'eo ket vaksinet ar c'heginer, ar re gozh a zebro boued-skorn\nE brezhoneg, GUINGAMP, LANNION, Local\nGwelloc’h-gwellañ : e EHPAD Plouilio, e Bro-Dreger, ez eus bet roet e sac’h d’ur c’heginer d’ar 15 a viz gwengolo rak ne oa ket vaksinet. Hogen, tri c’heginer a oa nemetken en EHPAD. Alese, n’hall ket mui an daou all keginañ boued fresk d’an annezerien evel a-raok. Boued-skorn a vez servijet d’ar re gozh hiviziken. N’eo ket laouen ar familhoù rak paeet vez 2000€ bep miz ganto ha reklem a reont e vefe servijet boued dereat d’o zudoù evit ur feurm ken uhel.\nTags : Bro-Dreger, dictature sanitaire, ehpad, ehpad ploumiliau, non à la dictature sanitaire, obligation vaccinale, plouilio, Rediet da vezañ vaksinet, trégor\nLogement : le virage à 180° du mouvement nationaliste breton [L’Agora]\n« Parfois, je me sens démunie ». Témoignages de professionnels qui exercent à l’Ehpad de L’Hermitage (35)


Kentañ brezel ar garlouriezh - Wikipedia\nKentañ brezel ar garlouriezh\n(Adkaset eus Brezel kentañ ar garlourien)\nKentañ brezel ar garlouriezh zo ur brezel-diabarzh a c'hoarvezas e Spagn adal 1833 betek 1840 etre div gostezenn : hini an infant Carlos María Isidro de Borbón, breur d'ar roue kent, Fernando VII, ha hini ar rouanez Isabel II (1830-1904), merc'h d'ar roue kent, hag he mamm rejantez María Cristina de Borbón (1806-1878). Ouzhpenn gouzout gant piv ez afe ar gurunenn e oa brezel diwar-benn natur ar renad: evit ur rouantelezh hollveliek e stourme Carlos, ha difenn ar gwirioù kozh (fueros), ha ken hollveliek all e oa ar gostezenn all da gentañ a-raok mont war glouaraat evit treiñ war-du ar frankizouriezh evit gounit harp ar bobl.\nAr Cincomarzada (1838).\nFernando VII, roue Spagn.\n2 Harperien an div gostezenn\nMaria Cristina an Div Sikilia, intañvez Fernando VII, mamm Isabel II. Poltred gant Franz Xaver Winterhalter e 1841\nCarlos, Kont Molina\nPa oa ar roue Fernando VII (1784-1833) o ren e oa e vreur yaouank, an Infant Carlos, Kont Molina (1788-1855) o c'hortoz. Hennezh a gave dezhañ e vije bet roue goude marv Fernando, rak pennhêr ebet n'en devoa e vreur. Ouzhpenn-se, e 1829, e varvas ar rouanez Maria Josepha von Sachsen (1803–1829), trede pried ar roue, da 26 bloaz. Ha setu nevez intañvet ar roue evit an trede gwech, hag eñ divugel. Digor e oa an hent da Garlos war-du ar gurunenn.\nN'eo ket evel-se e troas an traoù avat.\nEvel Europa an amzer-se e oa rannet lez Spagn etre div gostezenn bolitikel : ar virourien douet, Kont Molina en o fenn, hag ar frankizourien, harpet gant breur yaouankañ ar roue, an infant Francisco de Paula Spagn, ha dreist-holl e bried ha nizez Luisa Carlotta, ur vaouez a benn.\nEnebourien e oa an daou vreur eta. Trec'h avat e voe an infantez Luisa pa deuas a-benn da lakaat ar roue Fernando, 45 bloaz dezhañ, da zimeziñ d'he c'hoar yaouank Maria Cristina an Div Sikilia (1806-1878), 22 vloaz. Ar c'hiz a oa e ti Bourboned Spagn da zimeziñ etre eontred ha nizezed, rak ne ouied ket neuze petra e oa gwallefedoù ar genwadelezh : aferioù politikel e oa an dimezioù, ha roet e veze an aotreoù ret gant ar pab brokus d'ar briñsed katolik.\nSetu Maria Cristina dougerez neuze, ha teñvalaet planedenn Carlos. Ma c'hane ur mab, e vije-eñ roue, ma c'hane ur verc'h ne c'hallje-hi ket ren abalamour d'al lezenn salek, deuet eus Bro-C'hall er XVIIvet kantved, gant ar priñs gall Fulup, deuet da vezañ Felipe V, kentañ roue Bourbon Spagn.\nAr roue Fernando a embannas neuze Pragmatica Sanctio ar 1añ a viz Meurzh 1830, ha ganti e voe lakaet fin d'al Lezenn salek, ha da blanedenn roueel Carlos.\nSeizh miz goude, e miz Here 1830, e c'hanas ar rouanez ur verc'hig. Ur verc'h all a voe ivez e 1832. Bloaz goude e varvas ar roue Fernando VII, e miz Gwengolo 1833, goude bezañ anvet e verc'hig Isabel, tri bloaz hepken, da rouanez Spagn ; ha setu Maria Cristina deuet da vout rejantez he merc'h, ha rouzet ar bloneg d'ar priñs Carlos María Isidro, a gave e oa dleet ar gurunenn dezhañ. Carlos ne anavezas ket Isabel evel priñsez Asturiez eta, hag er Manifiesto de Abrantes ec'h embannas e wirioù war ar gurunenn hag e tigoras an hent da Gentañ brezel ar garlouriezh\nAn noblañsed a oa a-du gant Carlos, hollveliour.\nBro-C'hall, Portugal hag ar Rouantelezh-Unanet a sinas e 1834 un emglev anvet Kenunaniezh ar Pevar a harpe Isabel II.\nOuzhpenn afer hêrezh ar gurunenn a oa abeg d'ar brezel.\nGoude ar Brezel Dieubiñ e voe freuzet Bonreizh 1812 gant Fernando, met goude an "Tribloaziad Frankizour" (Trienio Liberal, 1820-1823) ne assavas ket an Inkizision hag e diwezh e ren ec'h asantas d'un nebeud adreizhoù evit desachañ ar frankizourien a felle dezho e vije ingalet al lezennoù hag ar c'hustumoù er rouantelezh dre derriñ ar brientoù hag al lezennoù arbennik ; diouzh o zu en em vodas ar virourien tro-dro d'e vreur Carlos.\nHarperien an div gostezennAozañ\nMaezioù ha kêrioù bihan peder froviñs Euskadi ha Nafarroa ac'h eas a-du gant Carlos, en abeg d'ar brientoù (fueros) ha gras d'ar gloer izelañ er parrezioù, eme lod eus an istorourien. Kaoz zo bet meur a wech da c'houzout hag a-du gant ar fueros e gwirionez e oa karlourien Euskal Herria, met n'eus emglev ebet war ar poent-se.\nEn Aragon ha Katalonia e voe gwelet evel ur chañs da adkavout o gwirioù war ar feurmoù, a oa bet kollet a-c'houde Brezel Hêrezh Spagn gant an Dekredoù Nueva Planta (1707-1716). Forc'hellek e chomas urzhaz an Iliz, petra bennak ma voe un darn vras eus ar gloer o sevel a-du gant ar Garlourien.\nEn tu all en emvodas ar frankizourien hag ar gempennourien glouar evit harpañ María Cristina hag he merc'h Isabel. Ganto e oa reoliet ensavadurioù pennañ ar stad, an darn vrasañ eus al lu hag an holl gêrioù bras.\nBro-C'hall, Portugal hag ar Rouantelezh-Unanet a roas termen d'an Teñzor ha d'an arme ; Breihveuriz a gasas ur rann-armead a-youl-vat, an Auxiliary Legion (a voe anvet La Legión Auxiliar Británica), dindan gourc'hemenn ar jeneral George De Lacy Evans tra ma oa ar Royal Navy oc'h ober gwezhiadoù kaleadur.\nSkoazellet e voe ar rejantez gant broioù all. Portugaliz a gasas ur rannarme dindan Baron an Antas, ar C'hallaoued al Lejion Estren e 1834, ouzhpenn ma vezent oc'h evezhiañ an harzoù hag an aodoù spagnol.\nAr jeneral karlour Tomás de Zumalacárregui.\nBrezel a voe etre harperien an div gostezenn. Kalet e voe e hanternoz ar vro. Un armead 13 000 den a oa dindan ar jeneral karlour Tomás de Zumalacárregui, ha trec'h e voe meur a wech. Arme Isabel II ne oa ket evit stourm hep skoazell a-ziavaez.\nE Madrid e voe staliet ur rejañs frankizour dindan ar rouanez Maria Cristina an Div Sikilia\nGoude meur a vloavezh-brezel e voe trec'het ar garlourien ha sinet feur-emglev Bergara, d'an 31 a viz Eost 1839. Kenderc'hel a reas Ramón Cabrera d'en em gannañ er Maestrazgo betek miz Mae 1840.\nEmgann Mendigorria, e 1835.\nEmgann Alsasua (Ebrel 22, 1834) - trec'h ar garlourien\nEmgann Alegría de Álava (Here 27, 1834) - trec'h ar garlourien\nEmgann ar Venta de Echávarri (Here 28, 1834) - trec'h ar garlourien\nEmgann Mendaza (Kerzu 12, 1834) - trec'h ar frankizourien\nKentañ emgann Arquijas (Kerzu 15, 1834) - trec'h ar frankizourien\nEil emgann Arquijas (C'hwevrer 5, 1835) - trec'h ar garlourien\nEmgann Artaza (April 22, 1835) - trec'h ar garlourien\nLord Eliot Convention Ebrel 27–28, 1835 - British-sponsored agreement between Carlists and Liberals regarding treatment of prisoners\nEmgann Mendigorría (Gouhere 16, 1835) - trec'h ar frankizourien\nEmgann Arlabán (Genver 16–18, 1836) - trec'h ar garlourien\nEmgann Terapegui (Ebrel 26, 1836) - trec'h ar frankizourien\nEmgann Villarrobledo (Gwengolo 20, 1836) - trec'h ar frankizourien\nEmgann Majaceite (Du 23, 1836) -trec'h ar frankizourien\nEmgann Luchana (Kerzu 24, 1836) - trec'h ar frankizourien\nEmgann Oriamendi (Meurzh 16, 1837) - trec'h ar garlourien\nEmgann Huesca (Meurzh 24, 1837) - trec'h ar frankizourien\nEmgann Villar de los Navarros (Eost 24, 1837) - trec'h ar garlourien\nEmgann Aranzueque (Gwengolo 1837) - trec'h ar frankizourien, end of Carlist campaign known as the Expedición Real\nEmgann Maella (Here 1, 1838) - trec'h ar garlourien\nEmgann Peñacerrada (Mezheven 20–22, 1838) - trec'h ar frankizourien\nEmgann Ramales (Mae 13, 1839) - trec'h ar frankizourien\nAdtapet diwar « https://br.wikipedia.org/w/index.php?title=Kentañ_brezel_ar_garlouriezh&oldid=1958056 »\nKemm diwezhañ d'an 15 C'hwe 2022 da 11:13\nKemmoù diwezhañ degaset d'ar bajenn-mañ d'an 15 C'hwe 2022, da 11:13.


Pajenn:Le Clerc - Ma beaj Jeruzalem, 1902.djvu/92 - Wikimammenn\nPajenn:Le Clerc - Ma beaj Jeruzalem, 1902.djvu/92\nmant. Ober ’reomp eur poz er penn arauk ’læc’h e zo savet eur roc’hel, eur c’hao enni, evel en Lourd, hag er c’hao-ze skeuden wenn ar Werc’hez dinam.\n’Uz d’ean, e-pign ouz kerden al lestr hag ouz pondale ar c’hommandant, e zo leternio paper a bep sort liou, sklerijennet a-ziabarz gant golo ha hijet gant an avel. Ha n’eo ket an Tado hag ar veleien o deuz kempennet an treo ken brao en-dro d’ar Werc’hez, an ofiserien hag ar vartoloded eo.\nAr wech-man e welan gant ma daoulagad pegen braz, pegen tener eo karante ar verdeidi evit an hini a rer anei Stereden Vor. Ar c’hommandant ive ha pevar pe bemp oflser a zo en renk ganimp, en o dorn bep a gantoul-c’holo. Kanan a reont eveldomp a greiz kalon. Beteg ’barz ar c’hegino, pa dremener dirake, e klever pautred o kanan : Ora pro nobis ! Ar re-man n’o deuz ket gallet dont da gemer renk ’barz ar prosision ; lod a gemeront, avad, en enor a reomp d’an Itron Varia.\nGoude an dro gentan en em vodomp holl gwellan m’hellomp en dro d’ar roc’hel gleuz hag e selaouomp eur gir bennag, girio tanek, a lar d’imp an Tad Leopold. Etouez e gomzo, e virin da viken envor euz ar re-man : « Epad mac’h omp aman, emean, kollet war ar mor braz, oc’h enori ar Werc’hez dinam hag o pedi ’nei ’vit hon bro, du-hont war douar Bro-c’hall, e-harz ar meneio Pirene, e sav mouezio-all, mouezio breudeur bodet a villiero ’vit meuli ha pedi mamm ha rouanez hon bro, ’Pez a reont du-hont, ’pez a reomp aman, ar stered a lugern ’uz d’hon fenn en bolz an nenvo, a c’hell hen gwelet hag, a dra zur, sello hon Mamm\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/92&oldid=107768 »\nKemmoù diwezhañ degaset d'ar bajenn-mañ d'an 17 Gwe 2017, da 11:56.


Hentad glad divyezhek e Rostrenenn\nServij Glad Yezhel an OPAB 13/11/2017\nKenderc’hel a ra kêr Rostrenenn, a oa bet tapet ganti label 3 ar garta Ya d’ar brezhoneg, da gas da benn oberoù evit diorren ar yezh.\nEmañ kêr-benn Bro-Fisel o paouez staliañ un heuliad panelloù gweladenniñ divyezhek a ginnig hec’h istor ha lec’hioù meur ar gumun : an iliz-chabistr, feunteun Itron-Varia an Drez, iliz Bonen, stêr-gannañ ha chapel Lokmaria, maner Kampostal.\nKen en ditouroù roet, ken er graferezh e ro ar panellerezh nevez-mañ e blas da vat d’ar brezhoneg. Fiziet eo bet troidigezh an testennoù er servij Treiñ-Aliañ eus an Ofis Publik. Evezh-bras en deus lakaet servij ar Glad yezhel da zoujañ ouzh stummoù reizh an anvioù-lec’h ha labouret en deus ivez war ar mod da ginnig an testennoù, evit ma teufe ar brezhoneg war wel kenkoulz hag ar galleg.\nUl labour bras war he fanelloù a oa bet kaset da benn un nebeud bloavezhioù zo gant Rostrenenn dija : skoueriekaet e oa bet an anvioù kêriadennoù war ar maez ; troet e oa bet an holl blakennoù-straed ; panelloù divyezhek a oa bet staliet er greizenn velestradurezh.\nUn wech c’hoazh, a-drugarez d’ur c’henlabour strizh etre an dilennidi, servijoù an Ti-kêr hag an OPAB, ez eus bet tu da gas al labour-mañ da benn vat evit kreñvaat plas ar yezh e Rostrenenn. Diwar-vremañ, pe e vefent o chom er gumun pe o tremen drezi, e c’hallo ar vrezhonegerien kaout titouroù a galite diwar-benn ar glad.


Distro 2019 / Rentrée 2019\nD'al Lun 2 a viz Gwengolo e tistroio ar re 6ved (da 8e25) D'ar Meurzh 3 a viz Gwengolo e tistroio ar re 5ved, 4re ha 3de (da 8e25) Listenn an traoù da brenañ (PDF amañ kevret) La rentrée des élèves de 6ème aura lieu le lundi 2 septembre...\nDisoc'hoù ar Breved hon eus bet hiziv. War an 48 skolajiad o deus tremenet an arnodennoù : - 10 a zo degemeret gant meneg mat-tre ; - 14 a zo degemeret gant meneg mat ; - 14 a zo degemeret gant meneg mat a-walc'h ; - 5 a zo degeme...\nStummadur lazhañ tan\nDigwener 'oa bet stummet ar skipailh a bezh evit deskiñ penaos lazhañ tan en un doare efedus. Tri seurt mouger-tan zo er skolaj ha ret eo goût pe hini zo ar gwellañ d'ober gantañ pa grog an tan. Pleustret 'oa bet da heul ar gentel...\nD'ar Meurzh 25 a viz Even e oa deuet skolidi cm1 ha cm2 skolioù Diwan Kemper ha Plogastell-Sant-Jermen da dremen ur mintinvezh c'hoarioù ha sport gant skolajidi 6ved Melen. Plijadur a zo bet dindan an heol. Un doare ouzhpenn da ober...\nDilojañ an hunva\nDisadorn paseet 'oa bet dilojet hunva ar skolaj. Kuitaat 'reomp Plogastell Sant Jermen evit en em gavout en Enez Tudi. Brasoc'h eo an ti, muioc'h a blas 'vo evit ar skolajidi. N'eo ket ul leti 5 steredenn met brav eston eo ar gwel...


Kaozeal:Anaforiezh - Wikipedia\nKlevet em eus komz eus anaforenn met ne gomprenan ket mat an traoù-se: anaforiezh a vije "anaphorisme"? Bianchi-Bihan 7 Meu 2007 da 05:15 (UTC)[respont]\ne galleg n'ouzon ket. e saozneg e reer un diforc'h etre anaphora (ar pennad-mañ) hag anaphor (gwallgemmesket er pennad e saozng - klask a rin sevel ur pennad all amañ). diouzh an tu all e vo ret din sevel ur pennad all diwar-benn an anaphora evel ma vez implijet war dachenn ar stiloniezh ("anaphorisme" 'michañs?), rak amañ ne vez displeget nemet an termen pa denn d'ar yezhoniezh. --Neal (Kaozeal) 7 Meu 2007 da 06:04 (UTC)[respont]\nkeit ha m'emeur ganti, penaos ober eus "en:pro-form" e brezhoneg? raganv a gaver evit "pro-noun" evel-just, met n'on ket gwall gontant gant ar rakger rak- hag a dalvez pre- ha n'eo ket pro- evel m'emañ sklaer en termen rakger. Ouhzpenn-se n'eo ket reizhj neuze implijout an tremen rak- evit daveennoù a deu da c'houde, evel-just... penaos ober? gant rakstumm, rakverb, rakanv-gwan? pro-form a leuskin da c'hortoz. --Neal (Kaozeal) 7 Meu 2007 da 06:25 (UTC)[respont]\nNe blij ket din ar c'haozioù-se, pell diouzh ar yezh vev. Klevet em eus tud oc'h ober gant adanv (skol Saded moarvat) eus raganv: aes dit c'hoari gant adstumm, mar kerez, ma n'eo ket implijet ar ger dija evit un dra bennak all. N'eo ket me 'laro dit hiroc'h. Bianchi-Bihan 7 Meu 2007 da 09:29 (UTC)[respont]\na-du omp ni hom-daou neuze, rak ne blijont ket din ivez, abalamour da se an hini em boa bet savet ar goulenn, anat dit. Mat eo din ober gant ar rakger "ad-" - "adstumm" pe "adger" neuze (o c'hoût n'eo ket tre ar memes tra "ger" ha "termen"...)? Adanv = "pro-noun" (disheñvel diouzh "raganv" = "pronoun"?!), adverb, adanv-gwan (??!!pro-adjective) h.a.? N'on ket a-enep - un diskoulm brav a gavan gallout ober gant "ad-" met ne welan ket gwall-sklaer. Trugarez evit da ginnigoù, talvoudus evel boaz (pa vezomp a-du an eil gant egile pe get) - ne gomprenan ket re perak ne fell ket lâret muioc'h - tu vefe marteze zoken kavoiut un diskoulm eus ar re wellañ. He ne vefe ket un dra vat?\n--Neal (Kaozeal) 7 Meu 2007 da 10:43 (UTC)[respont]\nPoan zo o'n em gompren: ne larin ket dit = n'on ket evit larout dit. En ur sistem anv/adanv em eus esper n'o deus ket miret adverb! A-hend-all n'ouzon tra. Llydawr a oaro hiroc'h a dra sur. Bianchi-Bihan 7 Meu 2007 da 14:41 (UTC)[respont]\nAdtapet diwar « https://br.wikipedia.org/w/index.php?title=Kaozeal:Anaforiezh&oldid=131057 »\nKemmoù diwezhañ degaset d'ar bajenn-mañ d'an 7 Meu 2007, da 14:41.


Staj disentiñ : Penaos stourm evit ar brezhoneg ? D’ar 1añ a viz Du\nDiwan lakaet diaes, kevratoù CAE-CUI en arvar e bed ar sevenadur hag ar Brezhoneg, anv Fañch difennet, re nebeut a draoù graet gant ar strollegezhioù lec’hel evit ar brezhoneg, ar yezh lakaet a-gostez war hentoù-tizh ar Stad… Trawalc’h ! Ha c’hoant ‘p eus stourm evit hor yezh ? Kinnig a ra strollad Ai’ta ! ostilhoù […]\nMacron : Ankoù ar Brezhoneg ?\nEmgav d’ar Sadorn 9 a viz Gwengolo da 11 eur dirak burev kannad Richard Ferrand e Kastellin Diwan lakaet diaes, anv Fañch difennet, brezhoneg lakaet a-gostez el lec’hioù foran : Daoust hag e vo Macron touller bez ar Brezhoneg ? Ur sizhunvezh goude an distro-skol eo start mont en-dro kalz skolioù Diwan c’hoazh abalamour d’an diviz kemeret […]\nRespont ebet digant ar Stad : kenderc’hel a ra Ai’ta! da zistaliañ panelloù an hentoù-tizh\nD’an 21 a viz Gouere paseet en doa adkroget strollad Ai’ta! gant an distaliañ panelloù war an hentoù-tizh e Breizh o welet ne groge ket ar Stad hag an DIRO gant ar staliañ panelloù divyezhek war an hentoù-se. Un emglev a zo bet sinet etre rannvro Breizh hag ar Stad e miz Here 2015 lec’h […]\nPanelloù distaliet war an hentoù-tizh : ur respont da zismegañs ar Stad\nSinet e oa bet ur c’henemglev ispisial etre ar Stad hag ar Rannvro diwar-benn yezhoù Breizh “Kendivizad a-ziforc’h evit treuzkas yezhoù Breizh ha diorren an implij anezho er vuhez pemdez” e Miz Here 2015. Raktreset eo ennañ e vefe staliet panelloù divyezhek war vord an hentoù-Stad evel ma vez graet abaoe 30 vloaz gant meur […]\nN’eo ket gant strollad Ai’ta! ez eus bet livajet panelloù Teiz-Noaloù, pa n’eo ket doareoù ober ar strollad, met n’omp ket souezhet ec’h errufe skuizh tud zo gant dismegañs ar maer evit hor yezh, eñ besprezidant kentañ tolpad kumunioù nevez Gwened war an dro. Ar gumun kentañ o lemel e anv eus karta Ya d’ar […]


Lucasfilm berraet a-wechoù en LFL a zo ur studio sinema ha skinwel amerikan krouet e 1971 gant George Lucas. Ober a ra war-dro an heuliadoù film Star Wars hag Indiana Jones. E San Francisco emañ e sez.\nSavadur Lucasfilm ltd Sandcrawler savet adal patrom ur mekanik gwelet e filmoù Star Wars\nLucasfilm Ltd a zo aet pelloc'h gant an teknikoù sinema evel an efedoù arbennik hag al luskañ dre urzhiater. Adprenet ez eo bet gant The Walt Disney Company, d'an 30 a viz Here 2012, ouzhpenn 4 milion a zollaroù.\nIstor ar studio LucasfilmAozañ\nLucasfilm a zo bet krouet gant ar sevener filmoù George Lucas e 1971. Lucas a zo chomet e-penn an embregerezh evel danvez prezidant a kannad meur betek ar bloavezh 2012.\nE 1986, Lucasfilm a werzh e lodenn urzhiataerezh Lucasfilm Computer Division da Steve Jobs, a savas adal ar studio Pixar.\nE 2002, Lucasfilm a kuitaa an embregerezh THX.\nE 2003, Lucasfilm a-sav Lucasfilm Animation, un embregerezh produiñ filmoù tri-ment evit ar sinema hag ar skinwel.\nD'an 3 a viz Eost 2004, Lucasfilm Animation a zigor ul lodenn e Singapour, Lucasfilm Animation Singapour.\nE miz Genver 2012, George Lucas a embann ne vezo ket produet ken oberennoù doare blockbusters met gwelloc'h oebrennoù bihanoc'h hag a dalvoudegezh arzel.\nKathleen Kennedy renerezh Lucasfilm bloavezh 2011\nGeorge Lucas krouer Lucasfilm\nAdtapet diwar « https://br.wikipedia.org/w/index.php?title=Lucasfilm&oldid=1850289 »


Dinarzh - Wikipedia\nTiez-hañv e Beg ar Vilinig.\n10 181 ann. (2019)\n1 299 ann./km²\n48° 38′ 00″ Norzh\n2° 03′ 37″ Kornôg / 48.6333333333, -2.06027777778\nDinarzh a zo ur gumun eus Breizh e departamant Il-ha-Gwilen e Bro-Sant-Maloù, war aber ar Renk e-tal Sant-Maloù. Ur c'houronklec'h brudet eo, roet ar brall dezhañ gant ar Saozon e fin an XIXvet kantved.\n1.4.1 Brezel-bed kentañ\n1.4.2 Repuidi Brezel Spagn e Breizh\n1.4.3 Eil Brezel-bed\n2.1 Bered ar C'hommonwealth: Dinard English Cemetery e bered nevez kumun Dinarzh\n6 Obererezhioù, abadennoù ha darvoudoù\n9 Tud liammet gant kêr\n12.2 Tro Bro-C'hall war varc'h-houarn\nSavet eo bet Dinarzh etre bourk kozh Sant-Enogad hag an aber, dirak an draezhenn vras, ha "Sant-Enogad" e oa anv ar gumun betek 1879, "Dinarzh-Sant-Enogad" etre 1879 ha 1921 ha Dinarzh hepken abaoe.\nIzelvos dilestradeg Yann IV war porzh Dinarzh.\nYann IV, bet ganet da vare brezel an Hêrez, a voe desavet e Bro-Saoz betek e driwec'h vloaz. Anavezet e voe da Zug Breizh nemetañ e 1365 hervez Kentañ Feur-emglev Gwenrann da heul e drec'h war Charlez Bleaz en Alre hag a verkas diwezh ar brezel. Met ezhomm en doa eus harp ar Saozon, ha pa darzhas ar brezel etre Bro-C'hall ha Bro-Saoz e 1369 e sinas dre guzh un emglev gant ar Saozon. Charlez V, roue Frañs, a gasas da Vreizh un arme renet gant Beltram Gwesklin hag a lakaas embann an emglev war ar groaz. Dilezet gant holl aotrouien ar vro e rankas Yann IV mont en-dro d’an harlu da Vro-Saoz d'an 28 a viz Ebrel 1373.\nE 1378 e kredas da Charlez V e oa deuet poent lakaat e grabanoù war Breizh. Siwazh dezhañ, n'en doa ket priziet nerzh ar santad broadel breton. Sevel a reas ar boblañs a-enep dezhañ, forzh pe du e vefe bet hini pe hini e-doug brezel an Hêrezh. Aspedet e voe Yann IV da zont en-dro. Dilestriñ a reas hemañ e porzh Dinarzh d'an 3 a viz Eost 1379. Degemeret e voe gant un engroez entanet, gant Janed Pentevr (intañvez Charlez Bleaz), ha gant holl noblañsed ar vro.\nTaolennet eo an degouezh-se er sonenn hengounel milanavezet An Alarc'h he zitl, bet embannet gant Kervarker er Barzhaz Breizh. D'an 3 a viz Eost 1929, da-geñver 650vet deiz-ha-bloaz dilestradeg Yann IV, e voe staliet un izelvos en arem (s.o. al luc'hskeudenn a-us) e porzh Dinarzh; e welet a c'haller war pourmenadenn ar loargann, eus tu hanternoz ar Yacht Club.\nUr gêr diouzh ar c'hiz e oa deuet da vezañ, e penn kentañ an XXvet kantved, gant Saozon binvidik o sevel tier eno. Mari Manac'h, a orin eus Benac'h, anavezet evel Lady Mond, gwreg sir Mond, roue an nikel, he doa un ti eno anvet Castle Mond. Niverusoc'h eo hañvourien Pariz en hon amzer. Brudet eo an traezhennoù, ar c'hazino, fest filmoù Breizh-Veur.\nTraezhenn ar Skluz e Dinarzh\n344 gwaz ag ar gumun gollas o buhez abalamour d'ar brezel hervez monumant ar re varv, d.le. 4,91% ag ar boblañs hervez an niveradeg bet graet e 1911.\nE miz Meurzh 1940 e teuas ur repuad gant e diegezh eus Aodoù-an-Hanternoz da gelenn el Lycée Pierre-Cornaille deut a Bariz.\nMervel a reas 60 den eus ar gumun abalamour d'ar brezel.\nD'an 11 a viz Eost 1940 e kouezhas un nijerez Blenheim IV, marilhet T1850 ha kodet OM-?, eus ar 107 th Squadron eus aerlu ar Rouantelezh-Unanet (''Royal Air Force]]) bet kaset e gefridi war-zu Dinarzh; he zri nijour a varvas, o c'horfoù ne voent ket adkavet.\nD'an 11 a viz Meurzh 1943 e kouezhas daou garr-nij Mosquito NF.Mk.II marilhet DD661 ha DD721 eus ar 264st Squadron eus ar Royal Air Force Volunteer Reserve (aerlu ar [[Rouantelezh-Unanet) e donvor Dinarzh; lazhet e voe ar pevar nijour, unan anezhe a voe beziet e Dinard English Cemetery, ul lodenn eus bered nevez kumun Dinarzh, ne voe ket adkavet ar c'horfoù all.\nD'ar 7 a viz Even 1944 e voe taolet ur c'harr-nij Typhoon Ib marilhet MN515 eus ar 263rd Squadron eus ar Royal Canadian Air Force (aerlu Kanada) d'an diaz gant ar Flak nepell diouzh enez Sezambr; implijet e voe e harz-lamm gant ar sturier ha gwelet e voe o neuial tro 500 m diouzh kêr-gozh Sant-Maloù a-raok ma'z eas diwar wel; ne voe ket adkavet e gorf.\nD'an 29 a viz Gouere 1944 e kouezhas ur c'harr-nij P-38J (marilhet 42-67304) eus aerlu ar Stadoù-Unanet (United States Army Air Forces) er Rue des Vergers e kêr Dinarzh; e sturier a voe tapet d'an Alamaned, gallout a reas achap d'an 3 a viz Eost 1944.\nE-doug un nebeud deizioù (9 a viz Eost 1944 - 12 a viz Eost 1944) e voe kollet pemp karr-nij anavezedenniñ Piper L4 gant tirlu SUA e Dinarzh:\ndaou d'an 9 (pevar milour lazhet, daou anezhe a zo douaret er Brittany American Cemetery e Montjoie-Saint-Martin e departamant Manche e Bro-C'hall);\nunan d'an 10 (daou vilour lazhet, douaret int er Brittany American Cemetery e Montjoie-Saint-Martin);\ndaou all d'an 12.\nDieubet e voe Dinarzh d'ar 15 a viz Eost 1944 gant ar 83rd Infantry Division hag ar 121st Infantry Regiment eus ar 8th Infantry Division eus tirlu ar Stadoù-Unanet.\nAod ar Prioldi, war an aber, Gouhere 2011.\nBered ar C'hommonwealth: Dinard English Cemetery e bered nevez kumun Dinarzh[kemmañ | kemmañ ar vammenn]\nRouantelezh-Unanet 59 (Aerlu: 10; Morlu: 49)\nUl lodenn eus bered Dinarzh a oa bet gouestlet d'ar Vreizhveuriz gant ar gumun a-raok an Eil brezel-bed. Implijet e voe e-pad ar brezel da zouarañ milourion eus ar C'hommonwealth. Re ar Morlu a varvas pa'z eas an H.M.S. Charybdis d'ar strad d'an 23 a viz Here 1943.\nPeder zraezhenn bennañ zo er gumun gant ur post evezhiañ hag aveadurioù evit an hañv :\ntraezhenn Port-Gwenn (Port-Blanc), e kumun Sant-Luner war un dro, an dachenn-gampiñ kêr en he hed ;\ntraezhenn Sant-Enogad, e-kichen karter kozh Sant-Enogad ;\ntraezhenn ar Skluz, traezhenn bennañ ar gêr e-kichen ar c'hreiz-kêr. A-hed anezhi emañ ar c'hazino, ar poull-neuial ha palez ar C'hendalc'hioù ;\ntraezhenn ar Prioldi, e penn reter pormenadenn ar Sklaer Loar.\nTraezhenn Porzh-Riou en dalenn gentañ ha traezhenn Sant-Enogad en eil talenn.\nGwell a-vras eus traezhenn ar Skluz.\nTraezhenn ar Skluz e Dinarzh da vare izel.\nTeltennoù traezhenn ar Skluz.\nWar aod Mor Breizh emañ Dinarzh, e lez kleiz aber ar stêr Renk; e lez-dehoù an aber emañ Sant-Servan, stag ouzh Sant-Maloù hiriv.\nUr stêr, ar Renk.\nUr wazh, ar Barbine, e en em daol er Renk, e Traezheg ar Prioldi.\nAveadurioù[kemmañ | kemmañ ar vammenn]\nAn Arzhez (« L'Ourse »), mediaoueg ar gêr.\nObererezhioù, abadennoù ha darvoudoù[kemmañ | kemmañ ar vammenn]\nKit da welout ar rann Sport ivez.\nmarc'had teir gwech bep sizhun war reper ar C'hoc'hu\nmarc'had ar plant\nfoar ar c'hozighelloù\nFestival ar Film breizhveuriat Dinarzh bep miz Here\nDinard Comedy Festival, festival fent etre fin miz Ebrel ha penn-ketañ miz Mae,\nsizhun ar sinema alaman etre fin miz Mae ha penn-kentañ miz Even\nar regata Cowes-Dinarzh aozet gant sikour Yacht Club Dinarzh\nUr c'houronklec'h brudet eo Dinarzh. Roet eo bet al label Kêrioù ha Broioù Arz hag Istor dezhi.\nAlamagn Starnberg 1977\nKernev-Veur Tewynblustri 1986\nan Dug Yann IV a zouar eus Bro-Saoz e dibenn ar XIVvet kantved. Kontet eo bet an douarañ-se gant unan eus kanaouennoù brudetañ ar Barzaz Breiz anvet An Alarc'h. Diskouez a ra deroù gounid Yann IV e Breizh. Ur blakenn e hent-bale an heol-loar a zalc'h soñj eus an darvoud-se.\nal livour Jean Carzou (1907-2000). E Dinarzh emañ ar mirdi Jean Carzou.\nTd ganet e Dinarzh:\nMalo Colas de La Baronnais (1770-1795), ofiser chouan\nPierre Guillaume Gicquel des Touches (1770-1824), ofiser a vor er morlu gall ha goude holandat\nTud bet e Dinarzh:\nJudith Gautier, merc'h Théophile ha mignonez Victor Hugo\nVictor Hugo, hag a oa o chom e ti Judith Gautier\nLaorañs Arabia. E Dinarzh e voe o chom e-pad e vugaleaj kentañ etre 1891 ha 1894\nAuguste ha Louis Lumière, e 1877.\nAlbert Lacroix, embanner\nKamil Ar Merser Erm (Camille Le Mercier d'Erm), barzh, istorour ha broadelour breton ha krouet en doe Strollad Broadelour Breiz e 1911. Mervel a reas e Dinarzh e 1978.\nRoger Vercel, Priz Goncourt 1934\nAgatha Christie, skrivagnerez eus Breizh-Veur\nEdouarzh VII, priñs Bro-Gembre ha war-lec'h Roue bro-Saoz\nPablo Picasso, livour spagnol\nWinston Churchill, kentañ ministr ar Rouantelezh-Unanet\nPierre Blayau, prezidant pennrener, bet prezidant ar PSG\nSir Robert Mond, kimiour ha greantour hag e wreg Lady Mond\nDenys de La Patellière (1921-2013), filmaozer ha senarioour breizhat, marvet eno\nar familh Hennessy, perc'henn ar Cognac brudet\nFrançois Pinault, den a afer breton\nDominique de Villepin, kentañ ministr gall (2005-2007)\nHugh Grant, aktour eus Breizh-Veur\nPennlec'h kanton e oa Dinarzh betek 2015. Perzh kanton Sant-Maloù-2 a zo bremañ.\n1790 1794 Jean-François Lechapt\n1794 1795 Jean Piet\n1800 1801 Robert Lotelier\n1801 1804 Victor Poulain\n1804 1813 Robert Lotelier\n1813 1815 Victor Poulain\n1815 1815 Jean-Baptiste Guibourg\n1815 1815 Robert Lotelier\n1815 1828 Victor Poulain\n1828 1830 Servan Couyon\n1830 1832 Joseph Petit\n1832 1837 Jacques Cadet\n1837 1839 Servan Hervichon\n1839 1844 Jean Lecourt\n1844 1848 Servan Hervichon\n1848 1850 Jean Lecourt\n1850 1852 Julien Lelandais\n1852 1857 Servan Hervichon\n1857 1861 Jean Bruzzo\n1861 1866 Auguste Aubert\n1866 1870 Joseph Boinard\n1870 1871 Élie Pompon\n1871 1871 Henry Merlin\n1871 1876 Jean-Marie Simon\n1876 1900 Louis Lhotelier\n1900 1908 Jean-Marie Degas\n1908 1919 Paul Crolard\n1919 1927 Paul Thorel\n1927 1930 Paul Crolard\n1930 1932 René Kieffer\n1932 1938 Lucien Kester\n1938 1941 Émile Bara\n1941 1944 Arsène Jeanne\n1944 1944 Armand Doury\n1944 1945 Émile Bara\n1945 1953 Louis Léouffre\n1953 1962 Yves Verney\n1962 1967 Yvon Bourges UNR-UDT Ministr (1965-1973 / 1973-1980)\nKannad europeat (1973-1975)\nPrezidant Kuzul Rannvroel Breizh (1986-1998)\n1967 1971 André Masson Dehoù-diseurt\n1971 1989 Yvon Bourges UDR, RPR\n1989 23 Genver 2010 Marius Mallet Dehoù-diseurt\n23 Genver 2010 4 Ebrel 2014 Sylvie Mallet Dehoù-diseurt\n4 Ebrel 2014 10 Ebrel 2017 Martine Craveia-Schütz Dehoù-diseurt\n10 Ebrel 2017 4 Gouere 2020 Jean-Claude Mahé Kleiz-diseurt\n4 Ebrel 2014 2020 Martine Craveia Dehoù-diseurt\n2020 → bremañ Arnaud Salmon\nE distro-skol 2021 e oa enskrivet er skol Diwan hag er c'hlasoù divyezhek 38 skoliad (7,2 % eus skolidi ar gumun evit a sell ouzh ar c'hentañ derez).\nMarc'hegerezh[kemmañ | kemmañ ar vammenn]\nJumping etrebroadel 5 sterenn, bep miz Gouere.\n1añ a viz Gouere 1948 : 2l tennad-hent Tro Bro-C'hall etre Trouville-sur-Mer (Calvados) ha Dinarzh ; trec'h eo Vincenzo Rossello (Italia).\n2 a viz Gouere 1948 : 3e tennad-hent Tro Bro-C'hall etre Dinarzh ha Naoned ; trec'h eo Guy Lapébie.\n17 a viz Gouere 1950 : 5vet tennad-hent Tro Bro-C'hall etre Rouan (Seine-Indérieure) ha Dinarzh ; trec'h eo Giovanni Corrieri (Italia).\n2 a viz Gouere 1968 : 5vet tennad-hent Tro Bro-C'hall etre Bagnoles-de-l'Orne (Orne) ha Dinarzh ; trec'h eo Jean Dumont.\n7 a viz Gouere 1993 : loc'hañ a ra 4e tennad-hent Tro Bro-C'hall eus Dinarzh war-du Avranches (Manche) (a-benn d'an eur dre skipailh).\n(en) (fr) Lec'hienn Kêr Dinarzh\nAl Lec'hienn hag a lâr istor Dinarzh\n(br) Geobreizh, Dinarzh\nLec'hienn an Ensavadur Douaroniel Broadel\nLec'hienn Ensavadur Broadel ar Stadegoù hag ar Studioù Armerzhel (EBSSA)\n(en) Kartenn Dinarzh war Mapquest\n(fr) Dinard…ce je ne sais quoi qui nous charme (blog)\n↑ Adhésion de Messieurs les Recteurs, Curés et autres ecclésiastiques du diocèse de Saint-Malo, en Bretagne, A l'exposition des principes sur la Constitution du Clergé, adressée à MM. les Evêques députés à l'Assemblée nationale, Imprimerie de Crapart, place Saint-Michel, Pariz, Bro-C'hall, p.20.\n↑ Isabelle Le Boulanger, L'Exil espagnol en Bretagne 1937-1940, Coop Breizh, 2016, pajennoù 289\n↑ 5,0 5,1 ha5,2 Pertes RAF\n↑ 6,0 ha6,1 Pertes USAAF\n↑ Kinnig tachenn-gampiñ kêr Dinarzh\n↑ Roet en doa e zilez d'an 8 Genver 2010. Dave: Ouest-France\n↑ Stéphanie Bazylak, « Dinard, les Mallet restent maîtres de la mairie », Ouest-France, 24 Genver 2010.\n↑ « Une maire, 33 conseillers municipaux, neuf adjoints », Ouest-France, 5 Ebrel 2014.\n↑ (fr) « Arnaud Salmon officiellement maire de Dinard », Le Télégramme, 4 Gouere 2020.\nAdtapet diwar « https://br.wikipedia.org/w/index.php?title=Dinarzh&oldid=1980660 »\nKemmoù diwezhañ degaset d'ar bajenn-mañ d'an 15 Meu 2022, da 10:52.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/477 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/477\nnou. (27) Ho gouarn a rai gant eur walen houarn, hag evel ma vruzuner vesseliou pri, evel ma em euz ive recevet ar galloud-se a-berz va Zad. (28) Hag e roin dezhan stereden ar mintin. (29) Ra zeui an hini hen deuz diou-skouarn, da zelaou ar pez a lavar ar Spered d’an Ilizou.\nSCRIV ive d’an eal euz an Iliz a zo en Sardis :\nSetu aman ar pez a lavar an hini hen deuz ar seiz spered a Zoue hag ar seiz stereden : Anaoud a ran da oberou ; ar brud ec’h euz da veza beo ; mes te a zo maro. (2) Laka evez, ha krenva ar pez a choum c’hoas hag a zo o vond da vervel ; rag n’am euz ket kavet da oberou parfet dirag Doue. (3) Dalc’h sonj-mad eta euz ar pez ec’h euz recevet ha klevet, dalc’h anezhe, ha distro. Mar na gerez diwall, me a zeuio varnoud evel eul laer, ha na ouezi ket da be heur e teuin varnoud. (4) Beza ec’h euz ive en Sardis eun neubeud tud pere n’ho deuz ket saotret ho dillad, ha pere a valeo ganen en dillad gwenn, rag dign int a gement-se. (5) An hini a drec’ho, hennes a vezo gwisket gant dillad gwenn, ha na effacin ket he hano divar levr ar vuez ; mes anzav a rin he hano dirag va Zad ha dirag he elez. (6) Ra zeui an hini hen deuz diou-skouarn, da zelaou ar pez a lavar ar Spered d’an Ilizou.\n(7) Scriv ive d’an eal euz a Iliz Philadelphia :\nSetu aman ar pez a lavar an Hini a zo santel, an Hini a zo gwirion, an Hini a zo alc’houez David ganthan; an Hini a zigor, ha den na hell serri ; hag a zer, ha den na hell digeri : (8) Anaoud a ran da oberou ; setu, em euz digoret eun nor dirazoud, ha den na hell he zerri ; abalamour ma c’heuz neubeud a nerz, ha ma c’heuz miret va ger, ha n’ec’h euz ket nac’het va hano. (9) Setu e roin d’id darn euz a zinagog Satan, pere a lavar ez int Judevien, ha n’int ket, mes pere a lavar gevier ; setu e rin dezhe dond d’en em brosterni dirag da dreid, evit ma ouezint em euz karet ac’hanoud. (10) Abalamour ma ec’h euz miret ar ger euz va fatianted, me ive a viro ac’hanoud euz a heur an dentation pehini a dle dond var ar bed holl, evit amprouv ar re a zo o choum var an douar. (11) Emoun prest da zond ; dalc’h stard ar pez ec’h euz, evit na gemero den da gurunen. (12) An hini a\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/477&oldid=125612 »